Myanmar Rampi In Kum Upa Pawl Kilhimnak Daan Ruangaam Tuah Ding - Chinland Today Media\nMyanmar Rampi In Kum Upa Pawl Kilhimnak Daan Ruangaam Tuah Ding\nJanuary 10, 2017 5:12 am·0 comments\nRamdingkhawm Myanmar rampi rorel inn in kan dungkum December 30 ih a lungkimnak vekin, kum upa pawl kilhimnak daan ruangaam pawl cu tuahthok a si thlang ding tiin Ministry of Social Welfare, Relief and Resettlement (SWRR) pawl cun an phuang.\nAn tuahser thar dingmi 2016 – 2020 daih, kum upa pawl kilhimnak thu ah, hardamnak hrang ih kilhimnak hi thupi zet ih an ruah mi a si dingih, Thailand ih bawmnak thawn kum upa kilhawitu ding pawl zirhnak le mipi ih tulmi pawl zingzoinak khal an nei ding.\nA netabik Myanmar rampi mipum cazin siar mi ih hminsin dan ahcun kum 65 lan mi 2,897,563 (rampi mipum ih zatek 5.8) tluk an um. Nauhak kum 15-32 tanglam hi million 14 an si ih kum 15 – 64 karlak ih mipum million 32 pawl hi hnatuan thei mi an sitiin hmin sin a si.\nKum 2025 ahcun rampi mipum ih zatek 15% hi kum upa an si dingih mi 500000 lenglo in kilkhawi an tul dingtiin thlirlawknak ihsin cun an hmu sung. SWRR pawl in 2014 ih an rak zingzoinak ah kum 60 tlun lam hi million 6 tluk an um ih kum 80 le 90 kim khal an pung zet tiin an hminsin ve.\nRampi mipum siarnak ih a hminsin dan ahcun Myanmar mipum 10 ah kum 60 tlun upa mi pakhat an um ih kum 2050 ahcun mipum 4 ah kum 60 tlun pakhat an um vivo ding tiin an ngan khum.#\n– Sirhsan: Eleven Media\nKawlram in Thailand Ih Refugee Pawl Cohlang Sal Tum\nMyanmar Ih Kum 90 Tlunlam Pawl in Penson Ngah Thok Ding\nJenevy Sui Le Chinland Today Media Thusuhnak Tawi\nNunau In Hnipuan ‘Sexy’ An Lei Duh Caan


Ralhrang Pawlin Kum 10 Sung Thawngtla Dingin A Thu An Ṭhencat Hnuah Kum 3 Tla Bet Dingin Thubuai An Orhter – Meifar\nRalhrang Pawlin Kum 10 Sung Thawngtla Dingin A Thu An Ṭhencat Hnuah Kum 3 Tla Bet Dingin Thubuai An Orhter\nDecember 8, 2021 admin Myanmar 0\nRalhrang pawlin fala Ma Thinzar Zaw cu an kai ih kum 10 sung thawngtla dingin a thu an ṭhencat, cumi hnuah kum 3 tla bet dingin thubuai an orhter ih kum 13 sung thawngtla dingin thawnginn sungah an khum.\nMa Thinzar Zaw cu Dagon University Students Union pawlkom ah a tel. September 14 ah an umnak Kyauktada inn ah ralhrang pawlin an va lutchilh ih inn sungih um a rualpi pawl thawn an kai. November 8 sun ah rampi cozah dodal tin pukmah 124-b (a) in thiamlo an coter ih kum 10 sung thawngtla dingin a thu an ṭhencat.\nCumi hnu tuisun December 8 ah court ah an hruaisal ih pianphuang boruak siatsuahtu tin pukmah 505 hmangin thubuai an orhter bet ih kum 3 sung thawngtla dingin a thu an ṭhencat. Dagon University Students Union ṭuanvo neitu in, “Kum 3 sung thawngtla bet dingin a thu an ṭhencat sal, Ma Thinzar Zaw cu kum 13 sung thawngtla dingin thubuai an orhter” a ti.\nMa Thinzar Zaw hi Dagon University ah kumthumnak zirlai a si, tha-naa damlonak a neih ruangah siivai ei, sii dawt’aw ṭheu. Damlo cingten ralhrang pawlin an kaih ruangah a innsang pawl cu an thinhar zet.\nMa Thinzar Zaw thawn an kaihtlang mi a rualpi pahnih khal kum 10 sung thawngtla dingin thubuai an orhter veve. Ralhrang pawlin ramsung thuneihnak an lak hnuah tlawngta, mino pawl cu an kai vivo ih thubuai phunphun an orhter hnuah kum tampi sung thawngtla dingin hremnak an pe.\nMinung 11 An Urthatnak Kiangkap Ah Nauhak 11 Mi Telin Ruak 4 An Hmu\nBTS ‘V’ In BlackPink Fala Jennie A Thlunsual, Instagram Ah A Follow Sual


Haggai 1 (Haggai 1)\nHaggai cabu cu 520 BC laiih profet Haggai hnenah Bawipa ih simmi thu tawite ngannak a si. Judah pawl kha an saltaannak ihsin an kirsal ih tawkfang Jerusalem ah an um sal zo. Asinain Biakinn cu amah keel in a siat lai. Haggai hin Biakinn remsal dingah a forh ih Pathian in thlawsuahnak le daihnak a lo pe ding a si, tiah a ti.\nBiakinn sak sal dingih thupeknak (1:1-15)\nHnemnak le ruahsannak thu a sim (2:1-23)\nBiakinn Sak Dingah Bawipa Ih Thupeknak\n1Darias in Persia siangpahrang a ṭuannak kum hnihnak, thla ruk thla, ni khat ni ah Bawipa ih ṭong cu profet Haggai hnenah a rung thleng. A rung thlengmi thu cu Judah ram uktu bawi, Shealtiel ih fapa Zerubbabel hrangah le puithiam sang Jehozadak ih fapa Joshua hrangah a si.\n2Cungnungbik Bawipa in Haggai hnenah, “Atu hi Biakinn sak salnak dingah cun tikcu remcaang a si lo tiah mipi in an ti ciamco,” a ti. 3Curuangah profet Haggai hmangin miseenpi hnenah Bawipa ih thu cu hiti in a si: 4“Maw ka minung pawl, ka Biakinn hnawmpen vekih a um laiah ziangah so nannih hmuah inn ṭhaṭha ah nan um? 5Nan parih thil a thlengmi hi nan hmu thiam lo maw si? 6Rawl ci tampi nan tuh, a sinain rawl malte lawng nan lak. Rawl ei ding nan nei, a sinain pum puar tlak nan nei lo. Sabit in ding nan nei, a sinain rit tlak hman nan nei lo. Hnipuan hruh ding nan nei, a sinain a lo hlumtertu hnipuan ṭha nan nei lo. Hnaṭuantu khal in pumcawmnak tlak nan hlawh lo. 7Ziangruangah hi bangtuk hin nan parah a cang ti nan thei lo maw si? 8Tlangpar ah va kai uh, thing va lak uhla Biakinn sak sal uh. Cutikah ka lung a awi dingih cutawkah ka sunlawinak ka langter ding.\n9Rawl kan paṭha zet ding tin nan ruat, a sinain nan lakmi ngaingai cu a malte a si. Nan rawl cu inn ih nan run tlun tikah keimah in ka semhlo ṭheh. Ziangah so ka semhlo nan thei maw? Nan zatein nanmah inn ciar nan sak ih manhlap zetih nan um laiah kei ih inn cu balsiat ṭhehmi hnawmpen vekih nan umter ruangah a si. 10Curuangah sokhaw ruah tla a sur lo ih zianghman a khoh thei lo cu! 11Ruah sur loin leilung ka carter ṭheh: tlangpar le lo sung le Sabit hmuan pawl le olif hmuan pawl, leilung parih a khomi rawl kung parah le minung le ṭilva tlunah le milai in ciin an tummi thil hmuahhmuah parah ruah ka surter lo ih ka caarter a si,” tiah a ti.\nMiseenpi In Bawipa Ih Thu An Thlun\n12Cutikah Zerubbabel le Joshua le Babilon saltaannak ihsin a ra kirtu pawl hmuahhmuah in Bawipa an Pathian fialmi cu an tuah. An thin a phang ih Bawipa ih palai a si mi profet Haggai ih thu cu an ngai. 13Haggai cun Bawipai’ thu cu miseenpi hnenah a sim: “Nan hnenah ka um ding, tiah thu ka lo kam a si,” a ti. 14 Bawipa in mi hmuahhmuah cu Biakinn ṭuan dingah an lung a thoter: Judah ram uktu bawi Zerubbabel, puithiam sang Joshua, le saltaannak ihsin a ra kirtu pawl an tel ṭheh. Cungnungbik Bawipa, an Pathian ih biakinn cu sak sal an thok. 15Darias in Persia siangpahrang a ṭuannak kum hnih kum, thla ruk thla, ni kul hluan li ni ah an thok a si.


Thlengawknak A Thleng Rero Mi Kan Hmu Thei Lo A Va Bang Ve! - Chinland Today Media\nFebruary 8, 2017 2:52 am·0 comments\nKan innsang, khawhran le khawtlang pawl hi kum tinte in a thleng aw ringring. A thlengaw dahlo mi pawlkom, kawhhran, innsang le khawtlang pakhat khal a um dahlo. Asinan, an thlengawk daan a bangaw dahlo. Pawlkom, innsang le biaknak kawhhran tivek pawl thlengawknak cu tanta in, minung pakhat, a bulpak nun hi nitin te in a thlengaw ringring a si.\nMinit pakhat hnu pakhat, nazi sekan a her zatin minung thinlung cu a thlengaw ringring. Cuvek rualrual in kan tuahmi tla a rak thlengaw ve ringring. Cuvek ih a thlengawk ruangah punkhawmnak ih kan tuahmi thil pawl tla, danglam zetin a rak thleng aw ve theu. Asinan mimal te lawng in, a thlengaw mi malte cu an hmu thei. Ziangahtile, a thlengaw mi malte hi mikip ih hmuh theih mi a si dahlo.\nKawhhran, innnsang, pawlkom le khawtlang ih thlengawknak malte hmuh fiang tum lo in, vei leh khat ah nasa zetih thlengawknak hmuh kan tum theu. A malte kan hmuh hmaisak lo ahcun tampi hmuh a theih lo. A tam zia kan theih nak dingah a malzia tla kan theih a tul. A um zia cu, thlengawknak kan timi hi kanmah in thlengter duh daan kan rak nei ringring. Kan duhdan ih a thlengawk lo sung poh cu thlengawknak ti ah kan pom dah lo mi a si.\nObama ih thlengawknak a tuahmi khi thlengawknak a sinan, a thlengawknak tuah mi khi na duh zawng thlengawknak cu a si lo men ding. Asinan, thlengawknak pakhat cu a si. Trump in a tuah ve cih, a thlengawknak tuahmi khi thlengawknak te le tum ti siloin, na duh zawng thlengawknak a si maw timi parah thlengawknak ngaingai le ngaingai lo na timi tla nangmah te in thuthluknak na tuah bet lai ding. Cuvek in nang khalin thlengawknak na tuah ih midang khalin an tuah ve. Asinan ziangvek thlengawknak a si kan hawl ih kan duh timi theih a har zet. A tha zawng ih thlengawknak kan duh kan ti hman ah tha kan timi le a bang aw ta lo.#\nLungput Khawthim Neitu\nTuisan Milai Thuanthu Thlengawknak


SAC ralhraang mawṭaw 2 cu Bomb 9 thawn an rak nuai | Falam Online Media\nSAC ralhraang mawṭaw 2 cu Bomb 9 thawn an rak nuai\nSeptember 23, 2021 September 23, 2021 Ni Hnem Sung\t0 Comments\nSagaing ramṭhen, Monywa peng, Chaung-U ramsung ih SAC ralhraang mawṭaw 2 cu lamlak ihsin hriamkaibu pawlkom 2 in an rak nuai ih ralhraang amalbik 6 an thi tiah CHU-PDF (Chaung-U) in tuini september 23 ah thu an suah.\nမုံရွာ-သံမဏိ hriamkaibu/mipihumtu hohanak in cangvaihnak an nei mi a si ih Mandalay-Monywa ziinpi ih SAC ralhraang mawṭaw 2 cu bomb 9 thawn an rak puah.\n“မုံရွာ-သံမဏိ hotu pakhat a simi ခွန်ဆာ kaihruainak in kan cangvai ih tuizing nazi 8 kim zik hrawngah lamlak ihsin ralhraang mawṭaw 2 kan rak do” tiah CHU-PDF ṭuanvonei mipakhat in Mizzama hnen ah a sim.\nRalhraang mawṭaw 2 cu a kehlam a siat deuh thaw thluh ih bomb a puak hnu reilote ah minaphur mawṭaw tamzet a ra thleng tiah a mah cun a rel bet hrih.\nCumicu CHU-PDF thusuahmi khalah an ngan tel ih, bomb a puak veten ralhraang pawl in tongpakap in meithal an kap ciamco nan PDF lam ah hriam tuar le khawngaw um lo ten dung kan kir thei saal tiah မုံရွာ-သံမဏိ ih ṭuanvonei mipakhat in a rel ve.\n**zuk remcang hman menmi a si\n← Thantlang le Hakha hrang ah CNO/CNDF in phulei sam tum\nHakha khuasung hmun tamzet ah Meithal le Bomb puak thawm a thang →\nSAC ralhraang in Psy Ops hmangin mipi thinlung ciah neh tum\nSeptember 18, 2021 September 18, 2021 Ni Hnem Sung 0


Mino 2 Cu Ralkap In Paisa An Dil Ih An Pek Lo Ruangah An Vua That – Meifar\nMino 2 Cu Ralkap In Paisa An Dil Ih An Pek Lo Ruangah An Vua That\nSeptember 16, 2021 admin Lawrkhawm 0\nSagaing Region, Shwebo ramsung ah ralkap pawlin mino 2 cu sumpai an dil ih an pek lo ruangah an vua that thu theih a si. September 2 zan nazi 8:00 ah hnaṭuannak ihsin mino 5 cu an tlung ih lamlakah ralkap pawlin sumpai an rak dil.\nMithi pakhat ih upa in, “Ka nau cu mizan (September 15 zan) ah a thi, an vuakmi mino 5 lakah fangfai phur khal an um. Lamzin ah ralkap pawlin an rak kham ih sumpai an dil, mino rual an si ih an sual ve tum ruangah an vua ciamco” a ti.\nSeptember 2 zan ah mino pakhat cu a thi hngal, tlangval kum 20 mi Ko Zin Min Oo cu siizung ah an phur ih an tuamhlawm, siizung ihsin a suah hnu ni 4-nak mizan ah ralkap pawl ih vuaknak hliamhma tuar nawn loin mual a liam.\nAn sungkhat pakhat in, “An vuak ciamco hnuah zianghman a thei nawn lo, ralkap pawlin Shwebo siizung ah an phur ih ihkhun aum nawn lo ruangah Monywa Hospital ah an kuat.\nSiizung ihsin a suah hnuah kan naupa in harsatnak anei, zan khalah a itthat thei lo ih a au ciamco ṭheu. A thaw khal a sam, a ke pawl khal a com. Oxygen kan pe nan kan runsuak thei lo” a ti. Ko Zin Min Oo cu Shwebo ihsin peng 2 hlatnak ih um Shadaw khuami a si, a ruak cu tuisun (September 16) ah an vuiliam ding.\nRalkap pawl ih an vuak mi pakhat khal a bese tuk ih siizung ah an tuamhlawm rero lai, an vuakmi mino 2 cu hliamhma na tuk an tuar lo ih September 2 zan ah ralkap pawlin an kai lawk nan a thaizing ah an suahsal.\nVanlalsailova In, “Kan Unau Raltlan Pawl Thinhar Hlah Uh, Nang Hrangah Kan Um Ringring”, Myanmar Bawmnak Ding Hrang Concert An Tuah\nMizoram-Myanmar Ramri Tiva Ah Kawlram Mi 2 Cu Meithal Thawn An Kai


SAC ralhraang cun an lam ṭangdahtu pawl khal an Hlah cuang lo | Falam Online Media\nJune 20, 2021 June 20, 2021 Ni Hnem Sung\t0 Comments\nKalaymyo, Inyakung veng ih um USDP ṭantu U Win Zaw Oo te innsang cu June 19 ah SAC ralhraang in an siim ih mi 4 kap that in 2 kaih an tuar.\n“Ziinpi meisavang ah ralhraang an si ti cu fiang zet in kan hmu. Inn hmai ah ṭongkahraang in an au ciamco hnu ah ra suak uh tiah an au. Mipakhat a ra suak cu an kap cih. Cuhnu ah Innsung ah luhcilh in meithal an hmet pauk bet” tiah veng sung um hminthup mipakhat in a ti.\nZaan nazi 8 luan hrawngah ralhraang thuamhnaw hruh mi 10 hrawngin an siim mi a si ih mipa pathum le nunau pakhat an kap that ih hriam tuar pahnih cu ralhraang siizung ah an kuat.\nRalhraang pawl ih kahthatmi U Win Zaw Oo te inn ah innsangnu, fapa 1, fanu 1 le Tu`pahnih telin mi 6 an um.\nVengsungum mipakhat cun “Inn hmai ih thawmvang ruangah innteekpa a suak cu an kap cih ih a hmun ah a tlu cih. Innsung ah lut in milengkhaan ih um an tupa kum 30 mi Ko ZawZaw an kap bet. Culaiah inntlun ihsi rungṭum innsangnu Daw SanSanMaw khal an kap ih inntlun ih um an fapa kum 23 mi Ko TiHahAung khal an kap that tiah an sim. Cuhnuah inn dunglam coka ihsin thinphang zetih tlansuaktu an fanu kum 26 mi le an Tunu khal an kap” tiah a ti.\nCoka lam ih tlansuaktu mipahnih cu hriam tuar in ralhraang siizung ah an hruai tiah thuthang a suak ih culo bak cu an thuhla dang nemhngetmi a um lo.\n“Miruak 4 cu a zaanzaan in an thiar cih. Meithal thawmvang a dai hnu ah ralhraang mawṭaw pakhat ra in an inn thilri voihnih thiar in an thiar. Nazi 8 luan hrawngin buainak a thok ih zaan 12 hrawngah boruak a dai sal” tiah khuami cun a sim hrih.\nKhuami pawl ih sim dan ah kahthattuar U Zaw Win Oo te innsang hi 2020 rampi hrilawknak ah USDP ṭantu an si nan, rampi a buai thok hnu ah Lamzawhtu ṭanpi in, ralhraang le mipi kapaw lai khalah an inn mawṭaw taya tivek thawn Lamziin kham in an rak telve tiah an sim.\n“Ziangruangah that an tuar ti cu kan thei lo. Langhngan rorin an inn thilri voihnih rori an ra thiar cu suamawknak phunkhat tla a bang” tiah khuami cun a hmuh dan a rel a si. (Mizzima)\n← Falam, Matubuk Veng ih Pastor Thang Hre Mang (GBC) in Mual in Liam san\nSAC ralhraang 200 hrawngin Meithal hmetpuak phah in Falam lam pan →\nHlasak thiam Mee Mee Khe mual liam


Ralkap Motor 30 Lenglo Cu Chinram Ah An Kaiso – Meifar\nRalkap Motor 30 Lenglo Cu Chinram Ah An Kaiso\nOctober 11, 2021 admin Lawrkhawm 0\nTuizing October 11 zing ah Kalaymyo ihsin ralkap motor 30 lenglo cu Chinram ah an kaiso tin mithmutu pawlin an rel. Tualsung mi pakhat in “Tuizing nazi 7:30 hrawngah ralkap motor 40 hrawng cu Chinram ah an kaiso. October 8 ah Kalaymyo RTC sungih thleng ralkap motor pawl an si” a ti.\nOctober 8 sun ah Gangaw lam ihsin tank 2 le ralkap motor 40 lenglo cu Kalaymyo sungah an lut ih RTC ah umhmun an khuar lawk. “Ralkap thazang le an ralthuam pawl an cakter tum a si ding. October 9 sun ah tank 2 le ralkap motor 15 cu Chinram ah an rak kaiso zo, Tedim lamah an feh ih October 10 sun ah Tedim ihsin Falam lamah an fehsal.\nTuisun ah ralkap motor dang an poksuak sal, tuisun ih ralkap motor sungah cun ralkap le ralthuam pawl aum” a ti. Chinram ah mipi ralkap thazang a ṭha zet ih khawte lam cu mipi kut ah a tam sawn aum zo. Lungler, Ikuino le Vaungtu ralkap sakhan pawl lak a si ih Surkhua palik sakhan khal ur a rak si.\nTu ah Tibual sakhan cu suak thei loih kulh a sinak a rei zo. Curuangah SAC hotupawlin North-East Commander Brig. Phyo Thant cu an kai ih thawng an thlak. Tu hi a aiawh Maj. Gen. Than Hlaing ṭuanvo an lakter. Anih hi Tongoo mi a si ih a suahpi, a nau rori khal mipi lam hotu a si ruangah an kai ih rawng takih thattu a si.\nSagaing le Chin ramsung ih ralkap pawl hotu hi an thleng zo ruangah an cangvaih tumdan khal a danglam zet a si ding ti an zum.\nKalaymyo tualsung mi pakhat in “Mizan khalah Kalaymyo airport ah vanzam te pakhat a ṭum, ziang an phur ih an thiar ti cu kan thei lo. Airport ah motor lut/suak cu a tam zet, thilri bungrua pawl an thiar rero. Kalay University khalah ralkap pawl umhmun an khuar, mipi cu kan thlaphang zet” a ti.\nAdelaide Lai Christian Church In CNO/CNDF Hrangah AUD $30,000 An Hlu\nRalkap Lamtang Khua Upa Cu Mohinga A Ei Laitak Ah An Kap That


Ca siar Ngainatu Miphun - Chinland Today Media\nCa siar Ngainatu Miphun\nTa Hniang Ùk\nJudah pawl hi ca siar teima zet miphun an si. Israel ramsung ah kum 14 mi tlunlam pawlin cawhrual in thlakhat ah cabu pakhat an siarsuak ti a si.\nIsrael ram ah mikip deuh thawin calai bük luhnak card (library card) an nei cio. An nauhak pawl lungfim cin an hung si le veten an nu le in ca siar dingin an forhfial theu. Cabu sungah fimnak a phunphun lak ding a um thu, sui le lungvar hnak ih khung sawn a si thu, cui fimnak cu mi ih ruk le siatsuah theih a si lo thu pawl cu an fanau pawl an zirh theu.\nJudah pawl cu leitlun ih cathiam lo zohman an um lo an timi miphun an si. An kutdawh pawl tiang hmanin cabu thawn hlatawk an siang lo ti a si.\nRamtamhuap casiar zat (rate) an zingzoinak vek asile, Korea mi pawl ih casiar zat cu cawhrualin kum khat ah mipakhat hin bu 11 an siar ih, French mi pawl in bu 8.4, Japan pawl cun 8.5 tiah an tarlang.\nKum tinten casiar rate dinhmun sangbik a cotu cu Judah miphun pawl hi an si. A tlangpi thuin mi pakhatin cabu 64 tiang an siar hai ti a si. Curuangah leitlun ih upat mi miphun le mi hlawhtling tampi an suah phah.\nKannih Myanmar ramsung ahcun phunsang tlawng kai tiaw ve cin pawl hman hin kum khat ah kan zirlai bu (text book) hman siarsuak lo kan tam vio men ding. Lai miphun hizat kan um hman hi cabu copy 500 zuarsuah ding cu thil harsa tak a si lai. Kan zumnak hrampi Bible hman kan siar lo tuk ih mi thusim tapoh kan rak lung luailo vivo hi kan mawh lo maw kan mawh tuk lam sawn ha?\nGerman ramsung lamlak ih mi veivak pawl, mi kharvar zet suakthuan pawl in siseh, nuamten a fehtu kum upa lam pawl in siseh, pianmawi le mi hmel tha zetzet pawl le an zungkai form hruk pawl hmuahhmuah khin an kut ah lole a zak hram ah cepin cabu an keng fekfek theu. Curuangah German pawl ih kutsuak thilri cu leitlun in an upat hlawh zetmi a si. Cui an thilri cu an fimnak le thuamthil ihsin a ra. Cui an thuamthil (technology) hrampi cu ca an siarnak ih rahsuah a si.\nCasiar hi a mankhung zetmi thil hrangih man olten hram kan phum theimi pakhat a si. Kan vei khat phone top-up man zatin cangantu ih fimnak thuk zetzet kum tam hram a phummi kan lei thei a si.\nCa siarnak hrang na can pe aw. Na man can ah ca siar theu aw. Cabu sungah thil sunglawi tampi a phum aw a si. Ngaingai ten vancung ram hi a rak um ngaingai a si ahcun cumi cu calai buk vekih hmun duhum zet cu a si ko ding.\nHram: Nine Nine Sani ih စာဖတ္တဲ့လူမ်ိဳး timi a remcang dan ih lehmi a si.


Chin’s Got Talent Ahmaisabik Zuamsinnak Ihsin mi 43 Hrilsuak - Chinland Today Media\nFebruary 6, 2017 12:19 pm·0 comments\nFalam Ih zuamawklai Zuk; Bingbipar Laisak\nA hmaisabiknak hrang Chin mi pawl hrang ih, thiamhleice mi pholangnak, Chin’s Got Talent zuamawknak hrangih ahmaisabik zuamsinnak (First Audition) cu Chin ramkulh khawpi Falam le Singapore ah February 4-5 tiang an nei. A zuamtu pawl lak ihsin mi cungcuang mi 43 pawl hrilsuah an si.\nFalam ahcun nihnih sung an tuah ih a nikhatnak ih a zuamtu mi 36 pawl lak ihsin mi 28 pawl hril an siih a nihninak zuamtu lak ihsin mi 14 pawl hrilsuah an si. “Ka ruahnak hnakin an phur zet. A tam khal an tam ka ti zet. Hlasak zuam an tam. Cule tlawngta nauhak lam zuamtu a bur in tla bulpak in tla an tam ih a mak ka timi cu အထကခြဲ ih tlawngta lawng lawng an si cutik ah ထခြဲ hi tlawngta pawl a kaakip ih thiam dingin an zirh aw thei deuh si ding tin ka ruatih ka uar zet. Khawte lam khal in an ra kum 40 tlun upa khal pa 4/5 lai an tel ih ka diriam na sa” tiin Bingbipar Laisak, Falam ih zohfeltu pakhat cun Chinland Today Media hnenah a sim.\n‘Tlangval pakhat tla cu fang dipkhat kha a haa in keu in a khai ih stage par khalah khatlam ihsin khatlam.tiang a fehpi thei ih neta step pawlah teh ziangvek tiang a hmuh bet pei tihi ka hmu hiar nasa. Hivek tla tualsung ah kan nei ih kan men men lo’ tiah ka lung hmui zet’ tiin Mai Bingbipar Laisak cun a sim bet.\nSingapore khalah February 5 ni ah zuamawknak an neiih, mi pahnih lak ihsin pakhat hrilthlin a si. ‘A zuamtu tamdeuh hi hlasak ansi ih a dang pawl cu laam le capoh, cun thil dang tete tla an tel’ tiin CGT tawlreltu hotu Jamie Eng cun a sim.\nSingapore ih teltu le zohdiktu | Bawi Uk Thang, Jamie Eng, Zuamtu, Lar Boih, Lal Ram Lian\nLairawn um pawl hi February 11, 2017 ah a hmaisabiknak hrang zuamsin awknak an nei ding ih himi tling pawl cun Falam khawpi ah fehin an zuam pehbet ding. Tuiṭum Chin’s Got Talent zuamawknak ah mi 120 lenglo in hmin an pe.\nA hmaisabik zuamsinnak ih tlingtu pawl hi February 17 – 18 ni ah Quarter le Semi pawl zuamawknak Falam khawpi ah neihsal ding a si.#\nCCFS In Chin Kum Thar Hmang Ding


7.2.10 Falam Times - Chinland Today Media\n7.2.10 Falam Times\nFebruary 9, 2010 8:05 am·1 comment\nUN Card kai zo pawl hrang thuthang Tha\nMalaysia cozah in ram sungih um raltlan pawl UNHCR ih register tuahzo mi pawl hrangah ramsung um theinak Card a tuahsak thlang ding. Himi Card kaitu cu kaihkhihnak ihsin a luat hleiah hna khal a tuan thei ding.\nHimi Card thar hi ziangtik ah a tuahsak ding ti theih a si hrihlo nan UNHCR thawn lungkim tlangnak an neih zo thu UNHCR ih Officer Mrs. Yante Ismail in a sim.\nHimi thu a umnak cu tulai fang ram dangmi kaih le khihthu ah UN Card neizo khal kaih an si ringring ruangah UNHCR zung le Cozah lam biakawknak a buaithlak theu ruangih UNHCR ih dilmi a si.\nPalik hotu pawlih sim daan ah Card ngahzo tu khal kaih an si nak san cu, minung tampi in Card lem an tuah ih cumi an keng theu ruangah a si tiah an sim.\nTu ah Malaysia ram sungih Refugee register tuahsak zomi hi (75,000) hrawng an um ih (60,000) lenglo pawlcu Kawlram mi an si tiah UNHCR cun a phuang.\nJapan in Kawlram Refugee pawl a ko.\nJapan cun Thailand ramri (Mela Camp) ih Kayin raltlan pawl cu kum khat ah minung (30) in kum (3) tiang ko ding in tawlrel nak a nei.\nKandung Feb 2 ah Japan ihsin tuanvo neitu pawl ra in Interview an nei ih Japan feh duhtu (30) hman an kimlo ti a si. A tamsawn cu US lawng an duhcio ve. Mela Camp Chairman Saw Htun Htun ih, ‘A feh duh tu ngai an um lo ih Japan pawl hmaisong an um lam lam” tiah a sim. Japan cu a ram ih a hruai ding pawl cu kum (40) hnuailam, hnatuan thei, innsungsang an si ding ti a si. Hih an Palai pawlih an sim daanah tui kum 3 Project theh ihsin khal Project thar tu hnakih tamsawn in lak a si vivo ding ti a si. BBC\nThailand ah Kawlram mi (9)that.\nKan dungzarh sung, daanlo vekih Thailand ram ra lut tu Kawlram mi (12) pawlcu Mesouk ihsin Bangkok an fehnaklamzin ih Gate pakhat ah palik pawlin an rak kai ngah.\nAn kaihmi hi minung (12) an si ih Palik pawlcun an unau sungkhat pawlin paisa ih ra tlen dingin an sim. Asinan minung (9) cu tlentu an neihlo ruangah Palik bokhat 1, khawsung mi 4 le Kawlram mi 1 pawlin cuih an kaihmi (9) pawlcu hruai tahrat in an kap that theh ti a si.\nHimi thu cozah in a theih veten a kapthat tu pawlcu a rang theibik ih kai dingin thu a suah nan hipawl hi Kawlram sungah a va luttiah Mesouk Palik zung ihsin an sim. Himi kahthat thu cu a rak kaihnak Gate hotu pa in a theih veten a mahle a mah hri thawn a thlai aw that tiah No 6 palik sakhan hotu cun 2.2.10 sun,thuthang latu pawl hnenah a sim.\nAn thahmi (9) lak ihsin ruak (7) lawng an hmu ih ruak hnih an hawl rero lai. Khitpyaing.\nGen. Aung San ih fapa Budhist biaknak ihsin dawi\nKawlram Budhist biaknak hotu Phungki upa pawlcun, Zalennak Pa Aung San ih fapa upabik Aung San Oo (US ih um) cu Budhist biaknak ih dawisuak a si thu Feb 2 sungah an phuang.\nPhungki hotu pawlcun, ‘a nau rori a simi Suu Kyi cu ram le miphun hrangah harsatnak phunkim tuarih a um rero lai ah a nih cu ralkap hotu pawl bawm le an duhzawng ih rak um rero mentu a si. Kan Dungih Suu Kyi inn remsal mi an cawlhter thu khalah Aung San Oo ih cawlh termi a si’ tiah an sim. Phungki hotu pawlin Jan 27 sun ahkhan Suu Kyi suah a si theinak ding le ram sung mi pi hrang ziangtal tuahsuak ve dingin ca an kuatih an ca ngan mi ah, Jan 31 tiang ziangthu hman in letlo a si le Budhist biaknak ihsin kan lo dawisuak ding timi ralrin peknak khal an ngan cih.\n“Ni kan khiahmi tiangah ziang thu hman in simthei sal lo ruangah kan dawisuaknak a si” tiah Budhist biaknak hoha tu le thuphuangtu pakhat in a sim. Khitpyaing.\nUS a thinphang\nKan hmai thla 3 ihsin thla 6 sungah Al-Qeada pawlih siatsuahnak tuar ding a phan um thu Intelligence hotu pawlcun Congress hnenah thu an than.\nCIA Director Leon Panetta cun, “Kan dung X’Mas lai ih vanzam siatsuah tum thuhla thawn kan zoh a sile Al-Qeada pawl cun US siatsuah hrih a tum ticu a fiang. Cumi cu hmai thla 3-6 sung hrawngah a si a zum um ruangah nasa sinsin ih ralrinnak neih a `ul” tiah a sim.\nNational Intelligence Director Denis Blair khalin, Al-Qeada pawlin Binladen thih hlanah 9/11 hnakih rapthlaksawn in siatsuah an tum hrimhrim tiah a sim ve. Fox News\nUS le Taiwan parah Tuluk lungawi lo\nTuluk ram cun, US in Taiwan hnenah raldonak hriamhrei le thilri tamtak ($ 6.4 billion) man a zawrh ruangah US parih a lung awilo thu official in a phuang. Taiwan hi Tuluk ih lungkimnak umlo in Tuluk hnen ihsin suak ih mahte cozah dingmi a si.\nTuluk cun himi thu ruangah a hlanih US thawn an lungkim tlang zo mi pursum leilawnnak hrek khat pawl khal a el sal. US ih Boeing Company cun himi pursumnak thu ahcun Tuluk ih kham theinak a um lo a ti ih Taiwan hnenih a zawrh mi pawlcu kuat dingin a tawlrel rero.\nBoeing Company ih hmanmi thilri hmuahhmuah ih `hen 3 then 1 cu Tuluk hnen ihsin a leimi an si ti a si. BBC\nObama in thlapi par kai sal ding Project a el.\nNASA pawlih tumtahmi Thlapipar kai sal ding project cu President Obama in a elih cu hnakin leilung par ah research tampi tuah sawn dingin a forh hai. Cun NASA hrangah hmai kum 5 sungah $ 6 billion suahsak ding khalin thu a kam ta. Obama cun thlapi par kainak sumpai tamtuk a cem ruangah le, tuhlan hnakin thilri tha deuh an neih cuanglo ruangah kum 2028 tiang cu kai tum hrihlo in leilung parah thilri thatha le fimnak lam thangso sinsin dingih zuam dingin a forh.\nInternet King South Korea\nS.Korea cu leitlun internet pehtlaihawknak rang/cak bik (highest average connection speed) a si ih Second pakhat ah 14.6 Megabyte a hmang. Japan cu pahnihnak a si ih (7.9 Mbps) a hmang. Hong Kong in 7.6 Mbps a hmang ve. Cuih hnu ah Romania, Sweden, Ireland, Netherland, Switzerland, Denmark le Czech pawl in an thlun ih US hi 3.9 Mbps a hmang ve ih 18 nak a si. AFP\nNauhak 33 phurtu kai\nUS Baptist Missionary pawl cu Haiti ram ihsin nauhak 33 an phur ih ramri ah ziang Ducoment hman an neilo ruangah nauhak zuarnak (trakficking) a si tin an kai. Hi pawlhi mipa (5) le nunau (5) an si ih anmah cun “Bawm ding ti lo bak zianghman tumtah mi kan neilo, hih nauhak pawl hi cawm dingih kan hruaimi an si” tiah thu`hennak hmaiah an sim. Haiti ram ah rumhimnak `ha tawk ih tuah a theihlo ruangah mi harsa le nauhak hrekkhat pawl cu US ih pawlkom hrekkhat pawl le cozah khalin US ram sungah a lutpi thei, a sinan haiti cozah ih siannak cu lak ta a `ul, tin Haiti Prime Minister Max Belleriver in a sim. An hruaimi nauhak pawl ah kum 2 ihsin kum 14 karlak pawl an si. BBC\nJohn Terry ih mualphonak\nEngland Captain John Terry (tuih Chelsea ih lek) cu a nupi khal `hen cuang silo ih a maih bawhlung leh pi Wayne Bridge ih fala hlun French Model Vanessa Perroncel thawn an rak it tlang theu ti a si.\nHimi thuhla a nupi Toni (kum 28)in a theih cu ningzak le beidong ioh Dubai ah a tlan. Terry cun Valentines day cu a nupi thawn hman theisal a beisei thu a sim. Terry cu himi hminsiatnak ruangah England Captain a sinak ihsin suah a si. Media hrekkhat pawlcu Terry hi tuih a nupi thawn an `hitawk hnu (kum 11 a sizo) ah nunau dang 10 lai thawn a sual a si tiah an ngan.\nA (Terry) thu hi England bawhlung hotu pawlin an relsak nan relsuak theilo in Coach Capillo ih thencak dingin an rel. Capillo cun, “Himi ruangah buainak a umlo, World Cup khalah `hazet in a lek thei ding” tiah a sim. Kan dung (tlawngkai ni 3) Hull City thawn an lehnak ah mipi pawl cun, “Terry, na nupi khawi tawk ah?” “Na nupi ngai cu zo si?” tiah an auh ciamco. Star\n2010 Miss America\nLas Vegas: kandung zarhte zaan ih an tuahmi Miss America zuamawknak ah Miss Verginia Caressa Cameron cu a zuamtu 52 pawl hleih in Miss America Crown a co riai.\nCameron hi laksawng US$ 50,000 (Rm 170,700) a ngah. A pahnih nak cu Miss California Kristy Cavinder a si ih US$ 25,000 a ngah ve. BBC\nMipa in Fahnihnak a nei\nLeitlun hmaisabik pacang fa hring (pregnant man) tih an kawh mi Thomas Beatie cun a fa pahnihnak a hringsuak sal.\nKan dung kum June thla ahkhan fanute (Susan) a hringzo ih tuitum cu fapate a hring. Thomasa Beatie (kum 35) hi a mipa sinak an thlengsak mi a si. CNN\nKum (9) nute in fapa te a hring\nTuluk ram saklam ih Songyoun khua ah nauhak kum (9) nute cun Jan 27 sunah fapa te (2.75 kg) a hringsuak tiah ramsung thuthang MX in a ngan. “Naute pa teh” tih an suh tikah, hinu te in, “Zo thawn ti ka thei ciah lo” tiah a sawn. Hinu te in a ihpi mi pawl khal kum 14 hnuailam lawnglawng an si thu a sim bet.\nShanghai Hospital ih a phuan daan ah tuluk ram sungih nauthlak (abortion) hmuahhmuah ih 35% cu tlawngta nauhak pawl an si ti a si. Tuluk ramih fa hring nauhak bikcu kum 1039 fapa te hrin suak tu Lina Madina a si ih kum (5) a kim ah fa a hring. Xinhua\nHeart Disease ruangah US ah 400,000 thi ding.\nBritish Scientist pawlcun US ram mi pawlcu Lung natnak ruangah 2010 sung ah hin minung (400,000) tiang an thi ding tiah an phuang.\nHimi hi US ram sungih 2000 ihsin mithi pawl an natnak zohfiang in le ramsung minung pawl ih harhdamnak lam zohfiang hnuih an sim mi a si. A tamsawn cu kuakfawp ruangah a si. Bristish mifim pawlcun, “US minung pawlcu Lung hrangih a `ha mi tirawl an ei leh kuak fawp an ban a `ul” tiah ralrinnak an pe. Reuter\nMalaysia ram mi ramdangih thawngtla tam\nRam dangdang ram (10) ah Malaysia ram mi thawngtla 1,410 an um tiah Straits Times in a ngan. Himi pawl lak ihsin 710 cu rittheih thil (Drug) ruangah a si ih Document falsification ruangah 246, Human trafficking 38, rukru 68, mithat 18 …pawl an si.\nAn tlaknak tambik ram pawlcu Thailand ah 270, Taiwan ah 116, Singapore ah 107, Australia ah 22, Indonesia ah 22, Spain ah 20, Argentina ah 8, Brazil ah 8, Brunei ah 8 le Japan ah 8 tin a si.\nHimi tlun ah thuthensak hrihlo mi (lock-up ih ret laimi) tamnawn khal ram tinkim ah an um ti a si. Strait times\nTheih Kau nak (General knowledge)\nLeitlun minung (damlai) ih Power nei bik pawl\nForbes Magazine in 2009 sungih power neibik pawl a hrilsuak mi pawl cu-:\n1. Barack Obama (US President)\n2. Hu Jintao (China President)\n3. Vladimir Putin (Russia Prime Minister)\n4. Ben S. Bernanke (Federal Reserve Chairman, US)\n5. Sergey Brin le Larry Page (Google Founder)\n6. Rupert Morduch (News Corp. Chairman)\n7. Micheal T Duke (Wall Mart Stores,Inc President)\n8. Abdullah Bin Abdul Aziz al Saud (Saudi Arabia King)\n9. William Gate III (Bill &Melinda Foundation Co-Chairman)\n10. Pope Benedict XVI (RomanCatholic Pope)\nOsma Binladen hi (37) nak a si ve.\nChristian tambik umnak ram pawl\nNo.Ram Hmin % Kohhran tum deuh pawl\n1. Vatican City -100% Roman Catholic 100%\n2. San Marino – 99% Roman Catholic 99%\n3. Romania – 99% Orthodox 86.8%, Catholic 4.7%, Protestant 7.5%\n4. Armenia – 98.7% Orthodox hlir deuh an si\n5. Greece – 98.3% Orthodox 97.0%, Catholic 1.0%,Protestant 0.3%\n6. Moldova – 98.2% Eastern Orthodox\n7. Malta – 98% Roman Catholic\n8. Venezuela – 98% Catholic 96%, Protestant 2%\n9. Bolivia – 97% Catholic 78%, Protestant 16%, Kristian dang 3%\n10. Paraguay – 96.9% Catholic 89.6%, Protestant 6.2%, Kristian dang 1.1%\nBiaknak lam hruaitu ropi bikpawl\n1. Moses ( 14th century BC ) Hebrew Prophet\n2. Buddha ( 5 or 6 century BC ) Nepal\n3. Jesus of Nazareth ( 6-4 BC ) Israel\n4. Gregory the great ( 540 – 604 AD) Italy\n5. Muhammad ( 570 – 632 ) Western Arabia\n6. St. Benedict ( c 480 – 547 ) Italy\n7. Francis of Assisi ( c 1181 – 1226 )Italy\n8. Martin Luther ( 1483 – 1546 ) Germany\n9. St. Ignatus of Loyala ( 1491 – 1556) Spain\n10. John Calvin ( 1509 – 1564 ) France\n11. John Wesley ( 1703 – 1791) England\n12. Sir Ramakrishna ( 1836 – 1886 ) India\n13. Pope John Paul II ( 1920 – ) Italy\n14. The Dalai Lama ( 1935 – ) Tibet\nAfrica le Asia pawl in Nithim zoh\nMalaysia Kaihkhih Tam Sin Ding\nUN card kai zo tu hrangah thu thangtha\nBio-data collecting tuahmi ah FRO zung ih hnatuanmi pawl\nTags: Falam Times\non May 7, 2011 at 8:27 pm\nKan Falam Times ih ca hi voi tampi ka rak lei theu ih tu cun siar ka paih nawn lo! Kan Lai tong ih ngan theih mi rori hman hi Kawl tong hmang ih nan ngan mi a tam tuk ih luak asuak men! Phunhman duhdawt ih hnatuan tu taktak nan tling lo! Lai tong hlo sinsin ding ih zuam rero hi nan bang!!!!!\nFala le Tlangval, Nupi le Pasal |henawknak ( 1 )


Daw Aungsan Suh Kyi President Ngahtheinak Daanhrampi Rem Harsa - Chinland Today Media\nOctober 24, 2013 6:05 am·0 comments\n2008 daam hrampi a thar ih tlengnak ah Ttaiyinta pawl bangrep covo ngah ding le cetral ih aana kaih tuknak tiniam ding lawng remtheih a si hmel ih Daw Aungsan Suh Kyi President ngahtheinak an khammi daan hrampi ih tel President quality ding ih an tarlangmi cu rem ding ah a awllo tin hlutdaw palai pawl in an sim.\nPyihtaungsuh hlutdaw 2008 (constitution) daan hrampi zohsal ngaihtuah komaw committee cun 31 December ni kim hlan ah (constitution) daan hrampi zohsal ngaihtuah a si ding ih ramkhelh party fingfing in daan hrampi (constitution) remnak ah ruahnak pek thok a si. Atufang ah daan hrampi ih Ttaiyinta bangrep covo ngah ding le Cetral aana kaih tuknak tarlangmipawl rem ding ah ttaiyinta ramkhelh party pawl in ruahnak an pe zo ih daan hrampi pukmah(section) 59 ih an tarlangmi President quality cu rem a ttha ti ih ruahnak petu an mal tin theih a si.\nShan Democratic Party ihsin U Ye Htun in daan hrampi zohfel ngaihtuah nak ah Taiyinta unity ding le ramsung ralbuai colhnak ding hrang hmuitin ih a hleice in remtthat ding a bang ih President quality tarlangmi remding cu a awllo, Aungsan Suh Kyi President ngah thei ding khal a awlo tin a ruat. “Democracy daanlotuk ih ukawdaan pawl thleng ding hi a pahnihnak hmuitinmi a si tin” U Ye Htun in a sim.\nRalkap Phituh hlutdaw palai a simi Colonel Tint San in President quality tarlangmi pawl remding ti a si ahcun lungkim lonak ka thehlut ding a ti. USDP cetral member a si mi Pituh hlutdaw palai U Aye Maung cun “2008 daan hrampi ih an telhmi President quality tarlangmi pawl cu 1947 kum daan hrampi ih telhmi pawl zohkop ih tuah salmi a si tin a sim. U Aye Maung cun daan hrampi rem ding ah daihnak siatsuah lo ding a thupibik ih Pukma 59 (F) rem ding le dinglo cu Hlutdaw par ah a tthum aw tin a ti.\nTaiyinta silong ngingut ye party (တုိင္းရင္းသားစည္းလုံးညီညြတ္ေရးပါတီ) cun Taiyita bangrep covo co ding le aana zem aw daan bangrep ding pawl a thupibik ih President quality an tarlangmi cu a tu ih an tarlang bangin a kim cang ko ih remsal a ttul lo tin Hlutdaw daan hrampi zohfel ngaihtuah committee hnenah a theh lut tin theih a si.\n“Daan hrampi remnak ah a thupibik cu Central kaih hruainak tiniam ding le Federal Pihtaungsuh system a si theinak ding le Taiyinta bangrep covo nei thei ding a si. Pukmah 59(F) ih an ngan vek ahcun Ramdangmi sinak a neitu fa le pasal pawl an thih hman ah President an ttuan thei cuanglo. Himi rem dingcun reltthat a ttul ih reltthat hnu lawng ah rem theih a si ding. reltthat a si lo ahcun a awl lemlo ding ih reltthal mi par lawng ah a tthum aw. Aana neitu pawl an lungkim lawng ah a ngah ding” tin Rakhai Toe-tet-ye party ih amyota hlutdaw palai U Khin Maung Lat in a ti.\nDaan hrampi pukmah(section) 436 ah President quality ih telhmi pawl le a dang thupi deuh daan pawl rem duh a si ahcun Pihtaungsuh hlutdaw palai an zate ih 75% luan in rem ding ah an lungkim le Rampi huap ih me pe theitu a hrek ih lungkimnak lawng in rem theih a si tin a um.\n2015 Hrilawknak Ah Zo In USDP A Hoha Ding?


Romania Ram Traffic Danthar Uico Hmangin - Chinland Today Media\nJanuary 24, 2013 7:20 am·1 comment\nBUCHAREST: Romania ram ah traffic kan diklo ruang kumtin mithi an tam ringring ih, cumi tirehnak ding ah le, mi tamtak in traffic kan an ralrin theinak dingah ti ruahsannak thawn, Romania cozah cun Uico hmang in a zohfiah tum. Romania Uico fim pawl lakhawm in, traffic kannak ding ah an dingter ih, traffic meisa a hring a lang veten kan ding le, a sen asi ah cun kanlo ding ti in an zirh.\nCumi an zirhnak ihsin an hmuhsuah mi cu, “Ramsa hman in kan ding le kan lo ding an theihthiam asi ah cun, ruahnak nei minung khal in hivek dan hi a thlun thei ding” timi asi. Romania traffic police chief Lucian Dinita cun, “Hi Ui pawl hin, kan ramsung ih thinlung neimi zate hnen ah message in kuat asi.\nRamsa pawl hman in dan le dun an thlun thei asi ah cun, ziangruangah maw milai teh in kan thlun theilo ding? Ramsa ih an tuah theimi cu milai khal in kan tuah thei tuk asi” tiin AFP ah asim. Nikum sungah, minung fehnak dan le dun vek ih fehlo ruangah, Romania mi 360 an thi tiin asim bet.\nPhillipine Ram Ah Thahawknak\nTachileik ah Putar Kum 78 That\nna ca tial mi kai fiang lo kan le kal ti mi kha fiang tein van kan tial piask.


Ei-in Rawl, Hmeh Bawl Dan (4) - Chinland Today Media\nSeptember 3, 2014 6:56 am·0 comments\nArti Huut (Steam Egg)\nHimi Arti huut hi a thaw zet. A suan khal a ol. Cun harhdam zetmi rawl hmeh(Healthy food) a si. Pitar putar le harhdamnak ruangih hmeh riim ei ngam lo pawl hrangah a hleice in a țha. Cun, hnațuan tam pawl hrang thilsuan ol tluang tak sisi in hmeh thaw zet a si fawn. Ziangahtile amahte suan hlei țul loin buh suan zawngah/ buh hnenih huut cih a theihmi hrimhrim hin meisa tha khal a tlo. Caan khal a heu lo. Cubet ah Arti pumkhat in sungrual hrang a daih fawn. Khale, a suan na duh ko lo maw? Kan zir tlang pei uh.\n1. Arti Pumkhat\n2. Sa sahcipcia (Mince meat) tikle 5 tluk hrawng\n3. Kawingiat/ Purawng/ vakzuar (Long bean) pahnih\n4. Red carrot a hrek (pakhat pumhlum khal na hmang thei)\n6. Tidai khuat khat\n7. Sesame oil (for hnih hrawng)\n8. Cooking wine haite hrek\n1. Mince meat (Sa sahcipcia) dawrih an zuar țheumi punghman pack ih a hrek lawng na hmang ding. Mince meat kha cite, cooking wine le sesame oil thawn na cokrawi hmaisa dingih malte sung na ret lawk ding.\n2. Cule long bean(himi Long bean hi kan falam țong rori ah kan kawhdan a bangaw lo tuk. Kawlin ပဲေထာင့္႐ွည္, mirang in long bean an tiih kannih kan khaw țong rori cun Kawingiat kan ti. Falam khawsung mi tam sawn cun Purawng tiin an thei.) le carrot kha a rualin na at ding. Fate deuh nawn in. Cuthluh ah Mince Meat thawn na cokrawi sal ding.\n3. Cun, Arti pumkhat na khuai dingih cite malte thawn na cok ciamco ding. Cumi cu sa le bean pawl thawn na cok sal ding. Cumi parah tidai khuat khat na toih dingih veikhat rualten na cok sal ding.\n4. Buh thawn na huu cih duh asile rice cooker sungah a dartu na ret dingih cutin na suang cih ding. Na buh hmin cun a rak hmin ve. Buh thawn huu cih loih a dangten na huu duh asile tisa na soh ciami parah thil huutnak thir dar na ret dingih a sin hnget teih na sin hnu 5mins ah ei a theih zo.\nEi-in Rawl, Hmeh Bawl Dan (12)


Tlangpar hriamkaibu 2 karlak boruak sosang, Ziangtiklai khalah kap aw thei dinhmun an si | Falam Online Media\nJanuary 13, 2022 January 13, 2022 Ni Hnem Sung\t0 Comments\nSAC ralhraang kut hnuai ih um BGF (ကရင်နယ်ခြားစောင့်) le KNU karlak boruak a sosang ih KNLA tatmaha 5 (KNU) cun BGF hnen ah netabik ralrinpeknak an nei a si.\nBGF thawn pehparmi le ralrinpeknak thusuah cu January 12 ah KNLA tatmaha 5 in ciang zetin an suah fel a si.\nHih thu thawn pehparin KNLA ṭuanvonei ralbawi SawKaLay cun “Mipi pianvo ziangah siar loin duh tawk ih mipi soisatu SAC ralhraang thawn hna an ṭuan tlangmi cu ngaithiam thei lo cin a thleng thlang a si. Curuangah ralhraang hrang hna ṭuan nawn lo dingin netabik ralrinpeknak kan nei.”\n“Kayin ciocio mah le mah doawk kan duh lo nan, tuvekin SAC ralhraang thawn hna an ṭuan tlang thotho cun hrial theih lomi kahdonak a suak ding. Ralrinpeknak ziang siar loih an um cun kan ramsung ih kan hmuh nak piang ah kan kap thlang ding” tiah a ti.\nBGF hin SAC ralhraang hrang hna a ṭuan sak lawng siloin LayKaykaw doawk ṭum khalah ralhraang thawn ṭangtlangin PDF le hriamkai ṭangrual pawl an rak do ve. December 16 ih ralhraang ralkap mi 8 an kai mi lak khalah BGF ralkap 2 an telve tiah theih a si.\nTuhlan ah BGF le KNU karlak buainak a um tinten doawk hrialin thurel remnak an nei ṭheu nan, tuṭum thu cu tuini tiang zianghman reltlangnak an nei hrih lo tiah kan thei.\n← SAC ralhraang in Helicopter 3 thawn Sagaing ram kap thok lala\nIran rammi minung 13 pawl Naypyidaw ah voihnihnak thleng saal →


Mithianghlim Aloysius Gonzaga (1195-1231) June-21 | Radio Veritas Asia\nMithianghlim Aloysius Gonzaga (1195-1231)\nMithianghlim Aloysius Gonzaga cu mino pawl bawmtu mithianghlim a si. A mah cu kum 1568 ah Italy ram Mantua kiang ah hnam sangsungkua a si mi Gonzaga sungkua in a rak suak. A pa ih tumtahnak pawl diriam nak dingah Aloysius cu ralkap tindan a rak zir ih ral do thiam nak ropi zet mi zaan riah ei nak ah a rak tel ve.\nA mah cu hnamsang pawl kiangkap ih a tha lo mi ziaza le nun can sia pawl a rak huatukih, zum nak ih a hngetkhoh mi nunnak ih a um duh nak thinlung cu a rak karh. Rawl le tidai cu zarh khat ah voithum a rak uul ih a mah le a mah funghreu thawn a rak vuak awk.\nZaanlai ah a it nak in a tho ih lungto par ah khuk bil in thla a rak cam. Thi tha lam ih sual nak ih thianhlim nak kilhim thei nak dingah tanglam lawng a zoh. India ram ih Jesuit kaing sung ih Pathian hnatuantu pawl ih an hmuh ton mi an ngan mi ca uk a siar theh hnu ah a mah khal an mah sung tel ve dingah a thinlung a rak bot cat.\nKum 1585 ah a pa in nasa zet in a lung a kim lo nan a ro cu taan tahrat in Rome ih um “Jesuh kaing” ti mi ah a rak lut. Thla ruk a rei ah a pa cu Pathian taang ah hnangam ten a rak cawl. A Fapa in a tlan san hnu ihsin thok in a nun a rak thleng.\nMithianghlim Aloysius cu midik a si nak cu zohthim tlak a si. Mah le mah uar awk nak ih harsat nak pawl hmu in a niam bik mi tuanvo pawl tuan dingah le rawl suan nakih tuan dingah caan tha a rak dil.\nKum 1591 ah Plague pulh nat caan ih mina pawl a kilkhawi phah in a mah khal nat suan a tuar ih a nat hnu thlathum ah a nunnak a rak cem a si. A thih ah a kum 23 lawng a si lai. A nu hnen ih a kuat mi netabik ca ah, “hmaiton ten Pathian biak nak caan tha a ngah zo mi a thi zo mi pakhat hrangih tah nak in Pathian ih duhdawtnak ziangsair lo in um hlah. Kan then awk nak hi kumkhua ih thenawk nak a si lo, pakhat le pakhat Vancungram ah kan tongaw sal ding,” tiah a rak ngan.\nSt. Aloysius cu milian, phunsangfa a si ko nan, an sungkua ih a tha lo mi ziaza pawl, leipar thiam nak, si nak le mawi nak pawl tan san in Pathian ih duh nak thlun dingah an sungkua dinhmun a rak tanta tu mithainghlim a si.\nPathian duh nak hawl in lei par ih thil hi ziang an si lo zia a hmuh hnu cun Bawipai hnenah thinlung le pum zate pe dingah a nun a rak hmang tu mithianghlim a si vek in kan nih Christian unau zate khal Bawipai duhnak hawl tum tlang uh si. Lei par si nak le hminthan nak hnak in kan Pathian hril tlang thei dingah zaangfah bawm nak dil tlang uh si.


Rundam Cia Mi - Chinland Today Media\nAugust 31, 2010 3:15 am·0 comments\nSikhalsehla Pathian ih in zaangfahnak cu a tlamtling ngaingai ih… kan sualnak sungah thlaraulam in mithi cia kan si ko nain Khrih thawn nunnak ah in thoter saal zo. Pathian ih zaangfahnak thawngin rundam mi nan si. – Efesa 4:4-5\n– Saam 132-134\n– 1 Korin. 11:17-34\nLauren cu ttihphang phah cingte in tiva parih mi pakhat te tomi lawng parah a to. Cuttheh le lawng dang pawl le lamhmuhtu pawl thawn an feh.\nLauren in a hmai ih titlaser a hmuh cun a lau sinsin. Hmakhatte ah a tonak lawngte cun titlaser a pah tikah a lawng cu a let. Cuvek a ton asile ziangti’n tuah ding timi thu an zirh cia zo. Asinan atak ih a cang ngaingai tikah a taal suahnak ding fung pawk dingmi a hlo. A thaw hman a thaw thei nawn lo ti a thei aw thlang. Caan rei lote ah Bawipai’ hnenih thleng dingah a ruat aw. Cu ttheh ah amah ruunsuaktu ding mi pawl an ra thleng. Lauren cu a taksa thihnak ding ihsin ruunsuaktu a neih tikah a lung a awituk.\nRuunsuahnak thupi sawn kan hrangah tuah sak kan si, thlarau thihnak ihsin in ruun suak dingah Jesuh Khrih a ra. Sualnak sungih kan pillai ah, Pathian in a Fapa Jesuh Khrih thihnak le a thawh saalnak ihsin in ruun (Rom 5:8; Efesa 2:5). Zaangfahnak le duhdawtnak tumpi a neih ruangah kan hrangah a tuahmi a si (Efesa 2:4).\nLungawinak ruangah ruunsuah ding a ttulzettu hnenah Rundamtu ih thusim in midang kan bawm thei ding. – Anne Cetas\nA hlo dingmi ruun aw, thi dingmi bawm aw,\nSualnak le thlaan thim sungin ruunsuak aw;\nA palh mi kha hram aw, a bah mi tung aw,\nJesuh rundamnak thu khi va sim aw. – Crossby\nTlen cia zo mi cu midang runsuaktu dingah raalring te’n um seh.


India ah Christian nunau pakhat thah a tuar ih cu nu cu thlahnih sungah a panga nak thah a tuar tu a si thlang. July 24, 2020 | Radio Veritas Asia\nIndia ah Christian nunau pakhat thah a tuar ih cu nu cu thlahnih sungah a panga nak thah a tuar tu a si thlang. July 24, 2020\nIndia ah Christian nunau pakhat thah a tuar ih cu nu cu thlahnih sungah a panga nak thah a tuar tu a si thlang.\nIndia ram Khunti, khua pakhat ah Khristian nu pi nu pakhat thah a tuar. Cu nu cu Suman Munda asiih kum 25 asimi Khristian mi pakhat a si. July (19) niah a inn ih a ra leng tu a sung khat pawl in a mah an hmu lo ih an hawl. Inn ihsin hlat tuk lo nak hmunah a thi cia in an va hmu.\nAmah cu thla hnih sung a panga nak thah a tuar tu Khristian mi a si. July (24) ah Ramji Munda timi kum 27 a simi Khristian mipa pakhat khal a umnak India ram nisuah nak lam khua pakhat ah thah a tuar. A ruak cu khua leng ah hlon a tuar.\nKhunti ih Bishop Binay Kandulna in himi dinhmun cu Khristian pawl hrangah a tha lo tukih tubaite ah Khristian mi pakhat khal thah a tuar thu a sim. Police (Palic) pawl in a that tu tiin an rinhlei mi mi pali cu an zingzoi rero thu cu thuthang ah an talang.\nCui nunau cu Pathian thu a phuang tu saya pakhat ih thusim nak ruangah a liam zo mi kan dung kum ruk lai ah Khristian ah a lut tu a si. Cui sithokin Hindu pawlih soisel nak napi ih a tuar tu a si. Thuthangtha a phuang tu saya khal in Khristian pawl cu an thin a phang ringring ih an thek darh rero tiin a sim.


DUhdawtnak - Hre Mang\nPathian thu in a simmi le fial mi ka tlun ding asi tiah kan tiam aw ngam maw!\nMt. 24:12; Sualnak a karh ding ih mi tampiih duhdawtnak cu a ṭumsuk ding.\nMatthai 24:10 [Cutikah mi tampi in an zumnak an bansan ding. Pakhat le pakhat an zuar aw ding ih an hua aw ding. 2 Timote 3:3 Mi zaangfah an thiam lo ding, mizawn ruahnak an nei lo ding, mi thangsiat duhtu an si ding, mithawi le mivelh duh an si ding ih ṭihnungza an si ding. A ṭhami an hua ding.\nLuka 6:22 “Mi in an lo hua, an lo hnong ih Milai Fapa ruangah an lo hmuhsuam, an lo relsiat a sile mi thlawsuak nan si! Luka 21:17 Keimah ih ruangah mi hmuahhmuah in an lo hua ding Johan 7:7 Leilung in nannih cu a lo hua lo, sikhalsehla kei cun a thil tidaan a ṭha lo a si tiih ka sim ringring ruangah leilung in i hua a si. Johan 15:18 Nannih hi leilung in a lo hua a si ahcun keimah i hua hmaisa zo ti kha cing ringring uh. Johan 15:23 Keimah i huatu cun ka Pa khal a hua ve a si. Johan 15:24 An lakah zohmanih an tuah dah keel lomi thil pawl tuah loin um ningla an tlunah sualnak a um lo ding; sikhalsehla atu vek a si ahcun ka thil tuahmi an hmu ṭheh zo na cingin ka Pa thawn in hua a si.\n1 Johan 3:13 [Curuangah u le nau tla, khawvelmi in an lo huat a sile nan mang bang hlah uh.\nRom 12:9 [Huat thei mi umsun!)\nDuhdawtnak kan ti tikah thinlung taktak thawn duhdawt ding a si. A ṭha lomi cu hua uhla a ṭhami kha kai hnget uh.\nPai duhdawtnak: John 3: 16 Pathian in leilung hi a duhdawt zet ruangah a Fapa neihsun a pek ih amah a zumtu hmuahhmuah cu thi loin kumkhua nunnak an co ding. 17Ziangah tile leilung tlunah Pathian in a Fapa a run thlah tikah leilung thuṭhentu dingah a thlah lo, leilung runtu dingah a thlah a si.\n1Atu cu Khrih Jesuh thawn a pehzom awmi hrangah cun sual thuṭhennak in an luat zo. 2Ziangah tile Khrih Jesuh thawn pehzomnak thawngin nunnak in petu Thlarau ih daan in sualnak le thihnak daan sung ihsin in luatter zo.\nA Thupi Bikmi Thukham\n(Mat 22.34-40; Luk 10.25-28)\n29Jesuh in, “A thupi bikmi thukham cu ‘Maw Israel mi pawl ngai uh! Bawipa kan Pathian lawng hi Bawipa a si. 30Bawipa nan Pathian cu nan thinlung zate, nan nunnak zate, nan ruahnak zate le nan thazaang zate thawn nan duhdaw pei,’ tihi a si. 31Cun a pahnihnak ih a thupimi thukham cu, ‘Na innhnen kha nangmah na duh awk vekin na duhdaw pei,’ tihi a si. Hi thukham pahnih hnakih a thupi sawnmi thukham a um nawn lo,” tiah a ti.\n32………………... Hi thukham pahnih thlun cu mei-ur thawinak le thawinak dangdang pawl pek hnakin a thupi sawn a si,” tiah a ti.\nDingnak na duh ih sualnak na hua. Curuangah a si Pathian, Na Pathian in a lo hriil ih, Na rualpi pawl hnenih a pekmi hnakin a tum cuangmi upat lungawinak a lo pek,”*1:9 Saam 45:6-7 a ti.\nI John 4: 20; (Unau duhdawt-Pathian duhdawt) Zokhal Pathian ka duhdaw ticing in a unau a huatu cu thuphanper a si. Ziangah tile a mit in a hmuhmi a unau hman a duhdawt lo a si ahcun a hmuh lomi Pathian cu a duhdaw thei hrimhrim lo ding. 21Khrih ih in pekmi thukham cu hiti in a si: zokhal Pathian a duhdawtu cun a unau khal a duhdaw ve ding.\nI Jonhan 3:16; Duhdawtnak taktak ziang bangtuk a si ti kan theihnak cu hiti in a si: Khrih in kan hrangah a nunnak a pek. Cuvek thothoin kannih khal in kan nunnak cu kan unau pawl hrangah pe ve ding kan si. 17Milian pakhat in a tlasam zetmi a unau a hmu nain a thinlung in ziang hmanah siar loin a umsan meen a si ahcun Pathian ka duhdawt tiah ziangtinso a ti thei ding? 18Ka faale tla, kan duhdawt awknak cu ṭongkam le awkaa meen si ding a si lo; duhdawtnak taktak cu ṭuannak ah a lang dingmi a si.\nJeim 4:11 [Judson-Falam] [WEB-Falam]\nKa u le ka nau tla, nannih pakhat le pakhat relsia aw hlah uh. Khristian unau dang a soiseltu le a mawhthluktu cu Daan a soiseltu le a hnongtu a si. Daan nan soisel a sile Daan a thluntu nan si nawn lo ih a mawhthluktu nan si sawn.\nI Jonhan 3:9; 10.Pathian faate le Satan faate an dan awknak bik cu hihi a si: a dikmi a tuah lotu le a unau a duhdaw lotu cu Pathian faate an si lo.\nMat. 4:43-48, Na ral pawl duhdaw aw\nNan rualpi nan duhdawt pei ih nan ral pawl nan hua pei,” timi cu nan thei zo. 44Asinain kei cun hiti in ka lo sim: nan ral pawl duhdaw uhla a lo hremtu pawl hrangah thla cam uh; 45cuticun vancungih a ummi nan Pa ih fa nan si ding. Ziangah tile Pathian in mi ṭha le mi ṭha lo tlunah bangrep in ni a tlangter ih thil ṭha a tuahtu le thil sia a tuahtu tlunah bangraan in ruah a surter. 46A lo duhtu lawng nan duh a si ahcun ziangah so Pathian in laksawng a lo pek ding? Siahkhongtu hman in cu bangtuk cun an tuah ve a si! 47Nan rualpi ṭha pawl lawng nan biak ṭhat a si ahcun mi dang nan hleihnak ziangso a um cuang? Pathian bia lomi hman in cuvek cu an tuah a sisi! 48Vancung ih a um nan Pa a famkim vekin nannih khal nan famkim ve pei.\nDuhdawtnak cu ziang asi:\n(Sakhua biaknak: peknak, thawi awknak phunphun cu duhdawtnak tel lo cun a lak asi) 1Milai ṭong a phunphun le vancungmi ṭong khal thiam hman ningla duhdawtnak ka neih lo ahcun ka ṭong cu a ring meenmi darkhuang le a awn rurimi darsumsel bangtuk a si. 2Profet thusim thiamnak laksawng siseh, fimthiamnak a phunphun le thuthuuk a phunphun theih theinak khal siseh, tlang ṭhawn thei zumnak tiang khal nei hman ningla duhdawtnak ka neih lo ahcun zianghman ka si lo. 3Ka neih hmuahhmuah mi pe ṭheh in ka ruangpi hi meisa ih ur dingah pe hman ningla duhdawtnak ka neih lo ahcun ka hrangah zianghman a ṭhahnem lo.\ni) a thin a sau ih mi zaangfah a thiam;\nii) duhdawtnak cu mi a iksiik lo,\niii) tluang a khawng lo ih\niv) a puarthau fawn lo.\nv) 5Duhdawtnak cu nun hel-hlong in a nung lo,\nvi) amah ih zawn lawng a ruat lo,\nvii) a thin a tawi lo,\nviii) cule tisual mi parah thinciin a nei lo.\nix) 6Duhdawtnak cu thil ṭha lo parah a lung a awi lo,\nx) a sinain thutak parah a lung a awi.\nxi) 7Duhdawtnak cu a bei a dong dah lo;\nxii) ziangkim a zum,\nxiii) ziangkim a beisei ih ziangkim a tuar thei.\nxiv) Duhdawtnak cu cem ni a nei lo.\n13Atu-ah cun a hmun ringringmi thil pathum an um ih zumnak, ruahsannak le duhdawtnak an si; himi lakah a tum bikmi cu duhdawtnak a si.\nMtt.12: 24Cumi cu Farasi pawl in an theih tikah, “Khawsia a dawi theinak cu khawsia bawi Beelzebul in huham a pek ruangah a si,” an ti.\n25An thinlung ih ruahmi kha Jesuh in a thei ih an hnenah, “Khui ram khal sisehla ṭhen aw ih mah le mah a do awmi cu reipi an awh lo ding. Cun khua siseh, innsaang siseh, ṭhen aw ih mah le mah a do awmi cu an ṭeekdarh thluh ding a si.\nMt. 24:12; 12Sualnak a karh ding ih mi tampiih duhdawtnak cu a ṭumsuk ding.\nThinlung sungih mi huatnak le ral awknak, taksa hiarnak le thinhengnak pawl kha cemter uh. Pakhat le pakhat hauh awknak, zomtaihnak le huatnak thinlung malte hman nei nawn hlah uh.\nMisual pawl huatnak a zawi thei zia: Duhdawtnak-ngaidamnak:\nHebru 12:3 [Judson-Falam] [WEB-Falam]\nA tuarmi pawl ruathnik uh! Misual pawlih huatnak a zawi thei zia kha! Curuangah nannih khal thinnau le beidong in um pang hlah uh.\nJeim 3:14 [Judson-Falam] [WEB-Falam]\nSikhalsehla nan thinlung sungah iksiiknak le mi huatnak le mahih zawnruahnak lawng a khat a sile ka fim tiin porh aw rero hlah uh; thutak parah sualnak nan tuah rero sawn a si.


Falam Run Inn Tlun Kum Ah Sawm Na Si Ve Maw? - Chinland Today Media\nFalam Run Inn Tlun Kum Ah Sawm Na Si Ve Maw?\nFebruary 9, 2017 3:54 pm·0 comments\nLeitlun hring minung lakah “Falam” timi kan lungthlitum tling ko in, a simfiang theitu an um ding maw!\nFalam timi simfiang tum le duhdawtnak timi simfiang tum hi a harsat daan a bangaw ding ka zum. Ziangah tile, Falam timi tongfang tawite ahhin miphun pakhat sinak, khua le ram mi sinak pawl a tel cih ringring ruangah a si. Bet kherkher cu a tul lonan, Falam timi ah thisen tiang in a tel a si.\n“Falam Run Inn Tlun Kum” ruangah zovek an si Falam timi ruah lo a theihlo. Falam puai cu Falam ih suak pawl hrangah a sunglawi hleice ding, an suahnak khua rori a si. Asinan, ni khat le zan khat hman Falam a thleng dahlo pawl hrangah teh an sunlawih daan a deem cuang ding maw si, ziangruangah kan deem ter ding timi ruah a tul.\nFalam timi cu Pu Hrang Thio le Pu Con Bik pawl ta lawng a silo. Falam mi sinak neitu pawl le inn teek ngaingai ka sive ti awtu pawl lakah Kawl le Vai pawl tiang an rak tel ruangah, Falam timi hin a huap kau ih pomrem theilo miphun khal a nei thiang lo a si. Cucu a si Falam mi pawlih hamthatnak le mawinak famkim cu!\nTui tum ih Falam khua ih puai hman ding mi hi Falam kum 125 kimnak puai, Falam sizung kum 100 kimnak puai le senpi inn pawl kum 100 kimnak puai men asilo, tui tum puai kan hman ding mi cu Falam timi ruangah leitlun ah mi pakhat kan sinak, puai sunglawi sawn a si ti’n thlir a theih. Curuangah, Falam tong ih awkam a sem awtu pawl hrang ahcun kan puai hman ding mi hi zo in a hngakhlap lo ding!\nFalam bazar tong hmang pawl lawng ih puai a silo, Falam ih rak um dah pawl lawng ih puai a silo, “a si ko ual” timi tong hmang pawl lawng ih puai a si theilo\nFalam khua ih suak pawl lawng ih puai a silo, Falam bazar tong hmang pawl lawng ih puai a silo, Falam ih rak um dah pawl lawng ih puai a silo, “a si ko ual” timi tong hmang pawl lawng ih puai a si theilo. Kan unau peng dang pawl, Falam ih tlawng a rak kai dahtu pawl, Falam ih a rak pitling tu pawl hrang khalih puai sunglawi a si ve. Tui tum puai hi kan unau peng dang pawlih an sunlawih ngam ding khalin sawmnak le hmuahnak awkam tam ter sinsin ding kan si.\nLeitlun miphun kip in, khua an nei cio ih, khawpibik timi khal an nei sin theu. Falam khua hi, zo pawl ih khawpibik a si timi simfiang a tul nawnlo. Falam khua ah ni khat hman a thleng dahlo pawl hrang khalah Falam khua cu upat a phu hrimhrim a si. Tui tum ah zo pawlin, puai an hruaikai ding timi hnakin tui tum Falam puai ah ziang vekin na thinlung na innteek aw ngam ve ding timi parah ziangvekin Falam na duhdawt timi a lang ding.\nRam leng ihsin run-inn le Falam khua pan in, an tlung thok rero thlang. Ram sung khalin, puai hmang tum lemlo khal an tok aw rero thlang. Sim zo bangin, Falam puai hmang ding men kan silo, miphun pakhat, Falam tong hmang pakhat, tui’h mi pakhat na sinak langternak puai a si ruangah tuitum puai hi upat a phu hliahhliah a si. Falam khua ihsin ahleice in tlung dingah sawmnak cakuat, na ngah hnakin na thisen ih neitu na sinak kha, na innteeknak sawn cu a si.


Indonesia Christian Cu Youtube Ih A Video Ruangah Kum 10 Sung Thawngtla Dingin A Thu An Ṭhencat – Meifar\nIndonesia mipa Muhammad Kace cu Muslim innsang ihsin thanglian a si, 2014 kum rundamnak a co ih Christian ah a lut. YouTube ah Muslim sakhua ṭhahlonak thu pawl a tarlang ṭheu ruangah taza an cuai ih an kai hnuah kum 10 sung thawngtla dingin a thu an ṭhencat.\nMuhammad Kace in, “Muhammad hi Pathian ih theihmi a si lo, a dungthluntu pawl lawngin an thei. A dungthluntu pawl cu khuasia hlir an si” a ti cu an ngaih lo tuk. Thawnginn sung khalah vuak le velh a tong, palik tlawngta in nasa zetin arak vel ciamco.\nPalik thawngtla cu eiruknak ruangih thawngtla a si. Indonesia tlangval Yahya Waloni khal Christian sakhua ihsin Muslim sakhua ah a lut ih Christian sakhua cu a relsia ṭheu, Muhammad Kace vekin a cangvai.\nChristian sakhua a dokalh tuk ruangah palik pawlin an kai ih thla 5 sung lawng thawngtla dingin a thu an ṭhencat ih Kace lawyer in sakhua thleidannak a si a ti. Indonesia ram cu Muslim rampi pakhat a si ih an sakhua dodaltu cu hremnak phunphun an pe ṭheu.


Ma Panche Ih Nu A Thi, Ninghang Riahsia In Aum Ih “Ka Ṭah A Ṭul Nawn Lo” A Ti – Meifar\nAugust 8, 2021 admin Myanmar 0\nMa Panche cu Myanmar lemcan thiam hminthang a si, a ruangrai a ṭha ih a nutling zet ruangah mipi in an uar tuk. Myanmar ramsung buainak ah mipi lamtang a si ih lamzawhnak khalah a tel lawk.\nA nui damlonak ruangah lamzin parah a cangvai thei nawn lo ih online par ihsin a cangvai ṭheu. Ma Panche in a nu hi a duhdawt zet, a nu hi damlonak neicia ringring a si. Thailand ram khalah an rak tuamhlawm rero zo, Ma Panche in a thlahlawh pawl cu a nu damlo tuamhlawmnak ah a hmang thluh.\nTuiṭum ah Covid-19 a kai ih a damlo bese zet, Ma Panche khal Covid-19 a kai ve nan a nu damlo a tuamhlawmnak ah nathrik a kai ve ti khal a theiaw nawn lo.\nMay Panche in “Covid-19 in ni 6 sung ka dam lo zo, asinan ka nu damlo ka tuamhlawmnak ah ziang ka cang ti khal ka theiaw nawn lo. Zan ka itthat lo caan khal a tam, minute 1 khal ka nu hi ka thlahthlam thei lo, ka nu hi midang ih tuamhlawm ding cu ka rinsan lo” tin a facebook cahmai ah arak tarlang zo.\nCutin a tuamhlawm rero nan ṭhalam a pan thei cuang lo ih August 5 ah a thi. May Panche in “Ka nu, ka diriam tuk. Ka simmi thu pawl a lung tuk ih in itthat san. Ka thlacam mi ka hlawhtling ti ka theiaw ih ka ṭah khal a ṭul nawn lo” a ti.\nAugust 7 ah Ma Panche in “Ka nu, na um nawn lo cu hringnun ah beisei mi ka nei nawn lo. Hingnun ah duh le duh lo khal ka nei nawn lo, ka hringnun cu a thi zo. Zianghman ka duh nawn lo, ka lung a kuai” tin a tarlang.\nAung San Suu Kyi Ih Zuk Cu Ting 50 In An Lei


A Saangtukmi tlaang - Chinland Today Media\nOctober 18, 2008 12:25 am·0 comments\nBy ; Rev Run Cung Mang\nThaisun hrangah donhar in um hlah uh, thaisun in donharnak amah tawkin a nei ve ding. – Matt. 6:34\n# Hebru 6-9\n# Thufim 7:6-27\nKa nupi Sue thawn rollerblade thawn lek kan paihzet. Kan feh duhzetmi hmunso saupi kan zawh hmaisabik laiah ka nupi cu, “khih tlaang kai ngam ding na tiar aw maw?” tiah ka sut. Nehhnu ah, “Cuti in sut loin na um thei lo maw? Na suhmi in tlaang tumpi a bangter ih cumi in ka tha i nauter” tiah i let. Sue hrangah cuih hmunso cu, “Kal khat te asilole rollerblade lehnak te lawngah ruat in feh a ttha sawn, tiah a ruat.\nNunnak khal cuvek a si. Hmailam hlatuk kan zoh asile Everest tlangkai ding bang in kai theilo ding vek a bang. Baibal in tusun hrang lawng tuah dingah in sim.\nThaisun ttuanvo hrangah donhar ding a um lo (Matt. 6:34). Moses ih thuruah daan kha ruat hnik aw, “Milai hi hmuah hi ziangtik tiang ka cawm ding? Ziangtinso rawl cuzat ka ngah thei ding?” Cumi ruahnak tlangpi cu Pathian in Manna thawn ttuanvo a laak. Asinan veikhat ah nikhat hrangih a ttulmi zat thawn lawng a peek (Suah. 16:14).\nVeikhat kai ih kai kan tum a si ahcun, kan nunnak tlaang hmuahhmuah cu a saangtuk. Hmanseh, Pathian bomnak thawn veikhat ah kal khat in hmailam ah kan feh ahcun, ziangvek tlaang khal kai thei lomi a um lo.\nA thinneem zia tah baan a si lo,\nTthabik ih na ruahmi nitin pe aw;\nNatnak, nomnak le lungawinak thawn,\nBaangzet ih hnattuan daihnak le colhnak, cokrawimi tla.\nPathian cu, thazaang in pe dingin a um ringring,\nTlaang hmuahhmuah kan kai theinak ding hrangah.\nThuthup Timi Cu\nZiangvek Nikhua Khalah\nRa Kir Saal Aw\nMalaysia Ah Chin Mi Pum Naa In Thi, A Ruaang Phumnak Hrang Tawlrel Rero Lai\nJames Bawi Thang Bik Hmaitonnak


Mipi In An Lo Duh Sinsin Theinak Dingah Na Tuah Dan Ding Lamzin 10 - Chinland Today Media\nSeptember 11, 2015 12:30 am·0 comments\n1.Thu Suut Aw\nMidang ih duh le kom nuam mi si ding ahcun thusuhnak tuah thiam a tul. Thusutnak tha tuah thiam cu duhconak a si. Titi a ti nuam. Thurel ding tam deuh a suahpi thei. Zo khalin kan theihsun mi te midang sim sawng kan duh theu ruangah midang thusuh daan kan thiam asile midang na tong ter tinak asi.\n2. Tong tam aw, Tong mal tuk hlah\nTui ka rualpa pakhat hi milian, sumdawng thiam zet asi, a hlawhtlinnak le mipi ih an duh zetnak pakhat ih ka hmuhmi cu a tong tam, tong tam ti tikah tampi tong zelzel a si lo, tong ding a thei ih biak nuam dingin a um thiam ka ti nak sawn. Tong mal tuk cu a rak tha lo. Curuangah midangih duh co ding cun tong tam deuh tla a rak tul.\n3. Caan Pek Thiam\nNa hrang ih caan pe theitu bik, na thil tuahnaknak a lo bawm ringring tu cu na duhbikmi a si theu ko ding ah ka zum. Mah hrang lawng ruat lo in midang bom le caan pek thiam hi a tul. Mahte room ih kharhkhum awk men le phone tok rero men loin, midang biak le caan pek thiam hi mi’h dunak a si ve.\n4. Midang tong ngai Sak Thiam\nAsi, tong tam tla a sual lo, asinan tong tam tuk luan pawl cu zohman in kan duh lo. Cuvekin, midang ih tong cuh khal zohman in kan duh ve lo. Midang tong mi ngai sak hi midang ih ngainatnak pakhat a si. Biakawknak ih thabik cu tong siloin midang tongkam ngaisak hi a si ding ah ka zum lam.\n5. Thinlung Takih Midang Zawnruahnak\nThinlung tak ih in duhdawttu le a pawnlang men ih duhdawttu cu kan thei cio. Thinlung takin, seherhnak thawn rualpipawl kom ih biak thiam hi duhconak thuthup pakhat a si. Aw asi, online san ah midang care thiam cu a thupi sinsin.\n6. Zianghman Na Thei Ngaingai Lo\nThiambik theibik si cuh hlah, minung in thu kan suh duhmi cu thei ngaingai pawl a si. Thei vekih um si ih thei ngaingai lo pawl kan sut dah lo vekin, kan theih lo mi ah thei vekih um ding asilo. Kan theih lo nak ah zahpi aw lo in kan theih lo nak kan sim thei a tha.\n7. Hnih Uar Bik Aw\nMawi lo tukih hni ringring ka tinak a si lo. Mawi tawkfang ih hnih cu kan duh ahcun kan thiam cio ko. Zohman ih capoh thiam cu kan hua ngaingai thei dah lo pi. Silo maw? Curuangah capoh hi na uar thiam le a tha, midang in an lo kom duh sinsinnak a si thei. Curuangah hni aw, capoh sai aw, cucu nuamnak a siih midang ih duh co nak khal a si thotho fawn.\n8. Ti-aw Ter Hlah\nZohman in ti aw ter kan duh lo. Zo cio khalin kan mai thuhla rel kan duh cio nan, kan thuhla kan rel tikah tampin kan rel lo le a tha. Kan sinak hi midang in an theih cakbik mi a si kherkher lo thei. Midang in kan thuhla in suh lo mi parah kanmah te kan thuhla midang va sim ding kan si lo. Sim zo bangin an ngai duh bikmi a si lo thei.\n9. Manhlap Mi Si Hlah\nManhlap heelheel vekih ih um ding asilo. Kan manhlap zet hman ah dai le nuam te ih um daan thiam a tha. Midang tong hngak thluh ta ding cule nuam ten tong ding. Cun, midang an tong lai rak nor. Cun, veivah caan khalih manhlap zual vekih um ding asilo. Midang ih duh kan duh asile manhlap le luan tukih thil tuah lo kan thiam a tul.\n10. Na Tlamtlinlonak Theithiam Aw\nZiangtik hmanah na thiamlo mi le na tlamtlinlonak na rel tikah an lo nautat dah lo ding. Mifelbik bangih relaw pawl so khaw kan huat bik theu! Midang ih duh ding silo maw na duh, midang ih duh na duh ruangah himi ca khal a cem tiang na siar hi! Curuangah midang ih duh le kom nuam si na duh asile nangmah le namgah kha fiangten thei aw ve aw.\nJohn Brandon ih nganmi 10 Simple ways to make people like you more timi sirhsan ih ngami a si.


Mithi Thla – Meifar\nDecember 31, 2021 admin Leitlun 0\nBeth Braden in a thilton cu online parah a tarlang. “Damlo pawl tuamhlawmtu nurse ka si. Kan vengsung ah Marion Duchene timi mipa nauhak aum ih a harhdamnak a ṭha lo ruangah a ṭong thitha thei lo, a ṭong a fiah lo. Ka hnaṭuannak siizung ah reipi an ra tuamhlawmaw ih ka rak buaipi ringring.\nAmah hi a sang zet ih feet 7 hrawng a kim ding, kum 19 a kim tikah ralkap ah a lut, ralram Vietnam ram ah an feh ih nikhat cu ramlak ah a hlo. A rualpi pawlin ramlak ah an hawl rero nan a sulhnu khal hmuh ding um loin a hlo reprep.\nKum 10 hnuah zankhat cu ka hnaṭuannak siizung ah misang zet ara lut ih a hmuh hmaisabik mi nurse hnenah, “Ka hmin cu Marion Duchene a si, ka thi zo. Ka thihnak hi kum 10 a kim zo” tin ṭongkam fiah zetin a sim thei, zantlai hnuah zoso ra lut ih tin ka vun zoh cu ṭihnung um zetin in rak hninsan ih Marion ti ka theithiam hngal.\nRiahsiat hmel zetin siizung ihsin a suaksal ih a dung thlun in ka va zoh ih ka hmu nawn lo, siizung lamzin ah pialnak ding aum lo nan zianghman a hlo thei ti cu ka thei lo. Nurse in a thusimmi cu in sim thei ih mak hi kan ti tuk, a hnaṭuanpi ralkap pawlin a hnipuan hruhmi pawl an ra sut ih a hloh lai ih a hruhmi hnipuan ciahciah a si an ti.\nA nulepa hnenah kan va sim ih a nulepa in amah a si thei lo, a ruak um loin kan vuiliam zo. Marion cu a ṭong thitha thei lo ih amah a si zik lo, kan thinharnak pawl nan ra ti suaksal, in ra pehtlaih nawn hlah uh’ in rak ti. Tuini tiang ka thinum a nuam thei lo, Marion hi Vietnam ramlakah a thi ngai ih a ruak hmu loin a hloral teh a si ngai kem maw tin ka ruat ṭheu” tin a tarlang.\nCDF-Mindat Miralṭha In A Rualpi Pawl A Tlanter Hnuah Amah Lawngin Ralhrang Pawl A Kap, Ralhrang Pawlin Rapthlak Zetin An That


Bawipa Zaanriah Thluasuah - Chinland Today Media\nJanuary 30, 2012 12:27 am·0 comments\n“Hih hai cu ka thiisen ih nemhngetmi Pathian ih thukam thar a si. Nan in tinte Keimah in theih ringringnak dingah tuah uh.”\n–\t1 Korin 11:25\nBible Siar Ding: Luke 22:7-39\nKa hrangah a Thianghlimmi Pawlkomnak a simi Bawipa Zaanriah einak sungih ka telnak siar lo khuaruahhar le mangbangza biakkhawmnak a um lo. Ka hmuh hiarzetmi cu Pathian ih mithianghlim pawl hmunkhat ah pumkhawm aw in Khrih ih thihnak, thawhsaalnak, le van a kainak pawl hngilh lonak dingah Bawipa Zaanriah hmang tlang dingih tokhawm hi hmuh hi ka thin i nuamtertubik a si. Jesuh Amah rori in kan hrangah hngilh lonak dingih in tuahsakmi hi ruah dingza ngaingai a si. Pathian in hih thu hi kan hngilh lo ding le atu le atu kan tuah le kan hman cingcing ding in duhsak. Himi hi zarhtin, thlatin, le thla thum veikhat timi hnakin “atu le atu” kan hngilh lonak dingih kan tuah dingmi hi a sim duhmi a si. Kan sualnak in laaksak hlonak thu hngilh loin vun ciinman saal cu ziangtluk thluasuah so a si!\nZumtu zate in Jesuh hrangah pakhatkhat tuah hiarnak thinlung kan nei cio ko ding ti ka zum. Ka Bawipa in a duhbikmi cu khristian pawl in, thinglamtah, thlaan, Thawhsaalnak, le Vankainak timi pawl kan theih ringring ding hi a si. Hih thil pali pawl theih ringring hi thluasuah maksak umnak hmunah in hruai theitu a si. Cross ih na taan ringring ding hi a duhmi cu a si lo, cross parih a simmi: “A kim ttheh zo” (John 19:30) timi na ciinken ding sawn hi a si. Thlaan ih na taan ding khal a duh lo, “A tho zo” (Matt. 28:6) timi na theih ringring ding sawn a duhmi a si ih kannih zumtu pawl cu a umnak ah um ve ding kan si (Kolose 3:4) ti thei ih thlangam teih um ding in duhsak a si.\nBawipa Zaanriah dinsuah hi Ca Thianghlim sungah thil thupizet pakhat a si, kan Bawipa Jesuh Khrih ih nunthuanthu ah le Khrih ih sunlawinak thuthup phuanlang tikah a thupizetmi a si. Jesuh leitlun a leenlai ah miseenpi pawl cun an thlun ciamco ih an thinlung sungah A hmurka ihsin a suak dingmi thu ngai duhnak in an khat thluh a si. Sikhalsehla vision nei lomi mi tthenkhat tla an rak um ve. Khrih an hmu, A thusimmi an thei ko nain an hrangah zianghman man a nei lo, thuanthu vek men ah an ruat.\nMinung thlarau cu Thlarau Thianghlim thawn famkimzet ih an kom awk tikah thihnak, thukzet ih thihnak hmun ah a thleng. Hih hmun ah minung thlarau cu a cawl ih amaih lamzin ihsin, “Keimai’ duhnak” ti si nawn loin a thinlung sungin, “Bawipa, Na duh bangin si ko she!” ti’n a au ding.\nJesuh cu kan hrangah in dilsak, a thiang, a cak ih leilung ih ttulmi vanlam rinhmui kan theih theinak dingah!\nIn Ko Saal


Hngilhzomi Hnattuantu - Chinland Today Media\nSeptember 26, 2010 12:19 am·0 comments\nHebru 6: 9-20\nPathian in mi a thleidang lo. Nan hnattuanmi siseh, Pathian nan duhdawtnak langter tahrat in nan khristian rualpi nan rak bomnak le atu khal ah nan bom reronak pawl hi siseh, Pathian in a ciing ringring ding. – Hebru 6:10\n– Isaiah 1-2\n– Galati 5\nLung khaampi pakhat parah American President hlun pawl ih lu zuk tumpipi in an suainak South Dakota ram tthen ih Mount Rushmore cu leitlun minung tampi in an thei. Sikhalsehla hih thil maksak cangsuak dingin a ruat suak ih a tuahnak a rak hohatu santhuanthu saya Doane Robinson ih thu cu mi malte lawngin an thei. Ram hrang ih hminsin tlak hih thil cu uar le lawmh asinan Robinson cu a tuahmi thil dunglam ah hngilh mi a rak si. A hmin cu zohman ih theih mi a si lo.\nA caancaan cu Bawipa ih hna kan ttuannak ah zohman ih theih lo mi le hngilh mi vekin kan ruah awk caan a um ko ding. Pathian hnattuan timi cu Jesuh Khrih hmin in kan renmi pawl hnen in lungawi lomnak co loin nun sung hmuahhmuah tha neih hmuah suah ih ttuanmi a si thei men.\nSihmansehla minung in an thei lo nain Pathian in a thei. Hebru 6:10 ah, “Pathian in mi a thleidang lo. Nan hnattuanmi siseh, Pathian nan duhdawtnak langter tahrat in nan khristian rualpi nan rak bomnak le atu khal ah nan bom reronak pawl hi siseh, Pathian in a ciing ringring ding,” a ti.\nZiangtluk ih ttha thukam so a si? Van ih kan Pa in Amah kan rennak a hngilh lo. Cumi cu mi ih lawmh co hnakin a thupi sawn a si. – Bill Crowder\nHnattuan dingih kawh na sinak hmun hi,\nA fatetukmi le hminthang lo hmun a si maw?\nCutawk ah Pathian a um asile hmun thupi a si,\nAmai’ taa a simi cu a hngilh dah lo ding. – Suffield\nKhrih lungawi dingih riantu ttha si cu,\nmipi ih lawmh co hnakin a tum sawnmi ttuanman a si.\nThu Tthawnnak Ih Buainak\nThil Thupi Hrangah Kekar Fate\nNunnak Ih A Thupimi\nPathian ih Hrilmi\nThinlung Sungih Hla Mawi


Hngilh ni um lo... khi can - Chinland Today Media\nAugust 27, 2012 11:16 am·1 comment\nTihni sun kha a si. Ziangdang tuah ding a um lo ih, ka umnak ram ahcun zarhte ni a si. Hnatuannak hmun feh a tullo remcang la in, ka naunu ih fa suahni lawmpi dingah, khawpi ihsin an umnak lam cu ka pan.\nKa umnak ihsin a hla tuk lo nan, Tiva rii ih um an si ruangah a hlum zet. Thawsa ka ti tuk, ka angki vun hlih lok mai ka tum nan, kum tam lam ka si ih, a mawi lo deuh, curuangah inn lengah to in, zilthli ka hawl rero nan, ‘Van rah’ an sim mi ka hluan lamlam.\nRuah sur thutthi sehla, rawl ei hlanah ti cu ka duhthusam a si. Kan Cunghlum Khuanu hi a rak duai lo, ka ruahnak i tawmpi hmang ti ding vek khin, rinloparalah ruah cu minute 10 hrawng a surih, cumi cun a si hi ca ngan thei dingih ruahnak thar in pe tu cu.\nKa naute inn kiang hulhliap ahcun to phah in kuak ka fawp rero ih, zual thum ka theh tiang in ka hmai lamih nauhak pawl cang ka zoh nan, ka lungthin ah ruahnak dang ziang hman in thlen lo. A zual nga nak ka fawp thok ih nauhak nute a au ka hmuh cun, ka ruahnak cu ka nauhak laiah a kiir theh.\nTi kawngih tidai cu a hrekin an dawlih, a hrekin thirleng te thawn ruahpi hnuai ahcun an tlan rero. An nu le pa an kiangah an um lo a si bik ding, khamtu an nei lo ih, zanlam rawlsuan le hnipuan hruh ding khal an ruat ban lo. Rawlhmen ziang an hmeh ding an thei lo ih, buh suan ding an neih le neih lo khal an theiaw hai lo. A va nuam zik em!!!\nRuahnak an hmang thei nan, an ruahnak cu an mah le mah ah a cem theh. Nunau le mipa an si ko nan, duhawknak lam a tel lo ih, huatawknak lam khal in an lungthin ah hmun a co ban ding ka zum lo. An au, an kio… an khek.. aw… a nuam a va nuam zik so!!! Kan nauhak lai ka mang ih, ka ruahnak cu ka rualpi pawl mi pawl an dam le dam lo thu, khui tawkah nupi/pasal fanau thawn an um ding? Ziang an tuah ding, ziang tin an um ding ti mi ka ruah cun, aw… ka hngilh thei lo, ka ruahnak khal a ding turto. Zo dang kawmtu ka tul lo, ka thinlung cu ka kawm ih, kan beaw phah rero khin ka thei aw… a can le ka hni ih, a can le ka lu thak lo mi cu ka kheuh phah rero.\nZo ha maw ngai lo, “Ka ra kiirsal nan, hmuh ding nan rak um lo. A hrek cu thlanmual lamah in liam san ih, hrek cu hmuh ban nawn lonak ram lam in pansan zo fawn… khui tawk ah ha maw nan um khawm?” tiah keimah le keimah cu ka beaw rero. Ruah a sur can ih, kan suah hngilh ko kan rak nawm lai can, vate sai ih kan zuamawk can, arpa sual huai neih zuamaw ih kan um can… aw… ziang dang a si lo e… lung cu in len a si…Khawmpi hngakhlap zet ih kan um lai can.. ka rel thiam lo… aw hngilh ni um lo.. khi can…\nKan hung tleirawl so ih, fala len ding ngai thei fawn si lo ih, zanvar kan men can khal a rak tam. Fala lengngam dawk le dawklo ih kan um lai can khal ka mitthlamah a reh cuang lo. Can mallai a hung herih, fala buaipi vek, buaipi ngaingai ngam lo ih kan um can khal kha maw… nazi in kan parah thuneihnak a rak nei lo ih, tlai phannak in kan thinlung ah hmun khal a khuar hrih fawn lo. Aw.. ka rual le pawl… lung nan va ti leng so!!! Nan rak ruat kiir ve dah hai maw? Mual liam zo kan can kha… hngilh nan siang ding maw si? tiah zo hman hmu lo khalsehla, ka lungthin cun ka rualpi pawl cu a hlam. Kan tlawngkai lai pawl ka mang ih, ka kuak fawh zat cu ka ruat ban nawn lo. “Rawl kan ei thlang ding ka U” timi aw ka theih cun, ka hmai kuat cii khawlnak cu a rak khat theh zo!!!\nRawl ei khawh veten inn lam kan pan ih, inn ka thlen hnu khalah, ka ruahnak cun in taan siang hrih lo a si bik ding, lamzin tluan ih ka ruauhmi pawl cu ca nganthiam zet um sehla, hihnak ih mawi le run/lunglen thlak in an ngan thei sawn ding. Lamzin tluan cu, hramhlak vek a siih, vate ai phun phun kan thei phah vivo. Vate thang kan kam lai pawl le zinghnam thang kan kam lai pawl ka ruat kiir lo thei lo. Aw!!! a va rak nuam lawmmam so. Zo dang kan ngai lo ih, ei le in thawn, silh le fen mawi pawl in kan thinlung a luah lo. Rawl ei ka thawt lo lai a um ngaingai thei fawn lo.\nCan a hung reiih, tlangdang, mualdang ah kan um thluh hai. Kan hmuh tawn mi a bangaw lo ih, kan ruahnak khal kan umnak zirin a dang vivo. Hnatuan a rak tul ih, mi hmaiih hruh ding a rak tul. Tik le cu, nazi in ka parah thuneihnak an nei ih, kan duhdan le tumtahdan khal in lawng/ting/neihsak theh. Nitin nun hman dan a dang vivo… ruah tuar kan phang, hramlak feh kan zuam nawn lo. Zan men rei kan phang ih, tikcu khello tu si phannak in kan khat.. aw… a har a si hi… Hngilh ni um lo … khi can kha….\non August 28, 2012 at 10:02 am\nA siar nuam thei tuk.\nNa cangandan hi cawn tlak tuk.


Melbourne Falam In A Veikhatnak Vantlang Puai Hmang Ding - Chinland Today Media\nSeptember 4, 2015 3:08 pm·0 comments\nCCV mino pawl Maroondah festival ih laam lai\nMelbourne ih khawsa Falam mi le sa pawl cun a veikhatnak hrang Vantlang Senpi Pawlkom ni hman an tum. Hi Pawlkom ni hi vantlang mibur hmin kengin, Chin Community Victoria Inc. Day lole CCV Day tiin thaisun September 4 ah an hmang ding. Australia ramkhel hotu le khawtlang hruaitu upa hrekkhat pawl khalin an tel pi ding.\n‘A veikhatnak hrang CCV Day hman kan tumnak cu kan mino tete le thangthar pawl in miphun duhdawtnak, vantlang ih tel duhnak, hmunkhat ih nuamawknak neih ding thupi zet ih kan ruah ruangah kan tuagnak a si’ tiin CCV sungtuan Pa Wesley Bawi cun Chinland Today Media a sim.\nFootball, Volleyball le leknak a phunphun a um ding. Ahmun ah lairawl khal zuar a si ding ti thu khal kan dong. Tui ttum ih football, volleyball lektu pawl lak ihsin a thiam filor pawl cu Chin Khmthar, October 2-4 tiang Adelaide ih lektu ding hrangah hril an si ding tiah leknak lam hotu Pa Cung Uk Mang cun a sim.\nMichael Sukkar, Australia MP, Maroondah Council Upa hrek khat, Antonella Cicero, Victoria School of Language Area Manager le Upa dang pawl khal in an tel pi ding.\nCCV hi kum March 17, 2007 ah Melbourne thleng Falam mi le sa pawl hmunkhat ih burbunawk theinak ding hrang ih rak din mi a si. Melbourne nisuahnak le nitlaknak lam tiin hmun hnih ah an um ih sungtel 400 zik an um.#\nMelbourne ah Chin Music Festival Nei Ding\nAustralia Day Lawmnak Ah Chin Miin A Veikhatnak Hrang Tel


Phun 10 na sun ruangah riahsia in na țap maw? | Falam Online Media\nṬap aw, na theitawkin țap aw. Zahthlak a si hrimhrim lo, zirnak duhmi na si zia langtertu a si ih, zirnak hlawhsam ruangih riahsiat hna a thiamtu cun, zirnak tanta loin țan a lasal ding ti khal a fiang.\nNa sun zo ruangah zuam duhnak na nei bet dingih mi hlawhtling tiih kawh khal na si leh tengteng ding. Dr. Abdul Kalam cun hitin a rak rel. Na sung asile bansan aw hlah. Ziangahtile, Sunnak (failure) timi cu zirnak hram thawknak a si.\nNa beisei tumtahmi cem thluh in na thei aw men thei. Atawpnak timi a um lo. Tumtahnak a thi dah fawn lo. A cang thei nawn lo ding kan harsa si tin na bei a dawng men thei. A cang thei nawn lo ding tiih na ruahmi kha, neta hrang caan țha ah a cang sawn timi hngilh hlah.\nPhun 10 na sun ruangah beidawng hlah. Mi tampi phun 10 thleng ban lo an um. Nang cun hlawhsamnak timi ih harzia na tleirawl laiah na thei zoih, hlawhtlinnak ih thupi zia theitu le tep ngahtu si duhnak na nei zo.\nMilai ih manmual hi sumpai neihtamnak ih tah a si dah lo. Ziangtluk fimthiamnak a nei ih, ziangtlukin midang hrangah a țangkai timi ihsin tah a si sawn theu.\nCuruangah milai mankhung si dingin, fimthiamnak a thupit zia hngilh loin hmailam panin țan lasal țențo tu si hram aw.\nNang cu phun 10 sung ti’n mi in an lo thei men ding nan, zohmanin mi hlawhsam an lo ti thei zik lo.\nSalai BC Cuan FB cahmai\n← Mauritius tikulh ah Ziinan phur Laawng a pop, state of environmental emergency darkhiing an tum\nFinland ram ah cu Hitin an rannung an Hum →


Sunlaifang Ah Sibawi Nupa Cu Kah That An Si, A Phen Ah Thuanthu Rapthlak Zet Aum – Meifar\nMay 30, 2021 admin Lawrkhawm 0\nMay 28, 2021 sunlaifang ah India, Bharatpur ih sibawi nupa cu kah that an si. Lamzin ih an tlan lai cu mi pahnih in an rak dingter, an motor cu bike in an rak kham ih an lu ah vei-5 hrawng an kap ih motor sungah an thi cih.\nAn cangvaihdan cu CCTV in arak zuk ngah thluh ih pakhat cu a hmai a tuam ih pakhat sawn cu a tuamaw lo, tualthattu pahnih cu zo an si ti an theifiang zo ih kai dingin an hawl rero lai. Sibawi nupa ih hmin cu Sudeep Gupta le Seema Gupta an si, mi pahnih in an thatnak a san cu phuba laknak a si.\n2019 kum ah nunau fakhat nei zo Deepa Gurjar timi cu Dr. Sudip sikhan ah hnaṭuan in aum, Deepa Gurjar cu sikhan ih hmin cazin ngantu a si ih fapa kum 5 mi anei zo, sibawi thawn an rak kopaw thup ṭheu tin thawmvang aum.\nDr. Sudip ih nupi in a rinhlel ruangah Deepa cu a hnaṭuannak ihsin a ban, asinan Dr. Sudip in a nupi thei loin amai inn apartment ah an nufa in a umter. Cun, khuasung ah hnaṭuannak spa le beauty parlor khal a tuahsak, cutin caan an hmang vivo hnuah Dr. Sudip ih nupi in a theisuak.\nA pasal ih nu thawn Deepa tei inn ah an va feh ih thilumdan pawl cu an sutfiah, sibawi ih nupi le a nu cu an thinheng tuk ih Deepa tei nufa cu an that.\nThil alh thei chemical in an tawih ih an nufa in an kang that, tualthattu sibawi Seema Gupta le a pasal ih nu cu palik pawlin an kai hngal. Cun, Dr. Sudip khal an kai thotho. Asinan, awlaiten an suak theisal ih May 28 sun ah kah that an si, sibawi nupa kap thattu pahnih cu an rak thatmi Deepa ih ṭapa le a cousin an si. (Ref: Indiatimes)\nZuk A Zuk Ruangah Chin Tlangval An Kai


Rebecca Zahau A Thihnak Thu Tharthawh Salnak - Chinland Today Media\nRebecca Zahau A Thihnak Thu Tharthawh Salnak\nDecember 18, 2012 2:13 am·4 comments\nTu cun Rebecca Zahau 32, thihnak kum khat leng a kim thlang. Asinan, a thihnak thuhla hi a dai thei dahlo, tuini tiang leitlun thuthangca ngantupawl le misual cangvaihnaklam zohthiam pawl cun cawl-bangloin an zingzawi rero lai a si.\nRebecca Zahau a hmin pum (Rebecca Mawii Zahau) cu a tlangval inn sangkate (balcony) ah a lawngfangkheh, a kutke hridai thawn ṭem tahratin a khaiaw that mi a taksa cu July 13, 2011 ahkhan Coronado, California ah hmuh a si.\nA thih hlan ni hnih ah a tlangvalpa ih fapa Max Shacknai kum 6 mi cu a thihnak hmun thotho ah a rak cangsual ve. A lulam tiang a hliamawk ruangah sizung a thlen hnu reilote ah a thi.\n“Becky hi a awkaw that lo, thahmi a si”\nCuruangah Rebecca Zahau thihnak le a tlangvalpa ih fapa Max Shacknai thihnak cu pehawknak an nei tiah zingzawitu pawlin an zum. September 2, 2011 ah San Diego Sheriff Bill Gore cun Rebecca Zahau cu awkaw (a khaiaw that) ih Max Shacknai cu cangsualnak ruangih acangmi a si tiah an phuang asinan Rebecca Zahau tei sung cun amahte a thataw lo tiah an ṭang ve.\nRebecca Zahau Thih Daan\nRebecca Zahau a thih hlan July 12, 2011 ah a naunu kum 13 mi Missouri ih tlung ding mi airport ah a thlah. Cumi phah in a tlangvalpa ih unaupa Adam Shacknai Memphis ihsi ra thleng a hmuak phah. Cutin, a tlangval Jonah Shacknai, a unaupa Adam Shacknai le an rualpa Howard thawn zanriah an kil khawm. Zan ah awnmawi ring nawn ih an rak play mi cu an veng hnen pawlin an thei ban.\nRebecca Zahau ih tlangval sizung ih a feh lai ah a tlagnvalpa (a kawppi) ih naupa cun Rebecca Zahau a kut le ke pawl ṭemaw, lawngfangkheh in an sangkate ih a khaiaw that a hmuh tikah a upa zamrangte’n a phone. Himi can hi zinglam nazi 6:48 asiih. Palikpawl a hmun an ra thlen hlan ah Adam Shacknai cun a khaiaw mi a taksa a rak ṭhum zo.\nNazate’n an zoh tikah a kaa ah thil an rak barh ih a taksa kutke ṭawn pawl an zoh tikah mahte ih khaiaw that thei dingah an zumlo. Cutin, ziangruangah a thi timi thei fel loin July 23, 2011 ah St. Joseph’s Memorial Park ah an vuiliam ta. Rebecca Zahau a thih hlanah le a thih hnu ah a computer hmangtu an um. A computer ih a hawl mi pawl an zohsal tikah “Rape””, “sexy girl” le “Asian girls” tivekpawl hmuh a si. Curuangah, Rebecca Zahau hi amahte a that aw ding cu zum a si lo.\nAhleice in, Brazil, New Zealand, Finland, Spain le United Kingdom pawl ah July thla sung pum thuthang daitheilo ah a cang.\nRebecca Zahau hi\nRebecca Zahau hi March 15, 1979 ahkhan Falam, Chin State ah a suak. Rebecca Zahau hi Nalepa ti khalih kawh a si ṭheu. Pu Khua Hnin Thang le Pi Zung Tin Par ih fanu a si. U.S ih a umnak kum 10 a kheng zo.\nA nulepa le unau dang pawl tla Saint Joseph, Missouri ah an um ve. A unu hi, Mary Zahau-Loehner asi ih a naunu hi, Snowem Horwath a si. Rebecca Zahau cu Neil Nalepa, Scottsdale, Arizona mi thawn an rak nei aw dah ih February 2011 ah an ṭhen aw sal.\nCule, May 2011 ihsin Zahau timi a hmin a hmang thok. A pasal Nalepa thawn an um tlang lai 2008 ihsin Rebecca Zahau cun Shacknai thawn an rak komaw thok zo. Kum 2010 tiang ophthalmic technician sizung ah hna a ṭuan.\nShacknai le a fanau thawn caan tam an hman theinak dingah a hotu hnenah siannak rak dilin a rak cawl. A pasal Jonah Shacknai, 54 hi Medicis Pharmaceutical CEO dinhmun kai rero lai a si. Amah hi Suffern, NY ih piang suak mi a si. Arizona ah a um ih 2010 kum ah dollar 6.4 million a nei tiah hminsin a rak hlawh. Nupi veihnih a nei. A hmaisatu cu Kimberly James asiih a neitatu cu Dina Romano a si.\nTlangval ih Fapa Max thihdan\nJuly 11, 2011, ah Rebecca Zahau le a naunu thawn a tlangval tei inn ah a tlangval ih fapa Max Shacknai thawn an um khawm. Max Shacknai cu amahte tlangleng-tawivak cu a tluriil.\nZumnak ahcun bawhlung a palsual lole uico a palsual a si ding an zum. A hmai a khawng ngah hmaisa ih cutin a ruh le a lu lam tiang a khawng ngah ruangah zianghman theiloin a riil.\nCuti, a um lai ah Rebecca Zahau cu tikholhnak ah a rak um. Asinan, a naunu sawn in a hmu ih Rady Children’s Hospital ah an feh pi. Asinan a damsuak theiloin a thi.\nVideo hmangih a thuhla phuangtu Dr. Phil McGraw\nRebecca Zahau thihnak cun mipi thinlung a tham nasa ih leitlun zingzawithiam pawl cun a thih daan fiangzet ih theih duh ah nasate’n an hliakhlai rero.\nRebecca Zahau thihnak thu hi leitlun thuthangca le magazine pawl ih headline ah thla tampi sung a lang. Ahleice in, Brazil, New Zealand, Finland, Spain le United Kingdom pawl ah July thla sung pum thuthang daitheilo ah a cang.\nTuikum September ah Forbes ih cangantu le thahawknak thuhla ngantu Cathy Scott le lawyer Victoria Pynchon te pawl tla cun a thih daan hi mahte thataw asi an zumlo thu le a thuhla zingzawi ih hliakhlai tuahtu pawlih tlaksamnak a um an zum thu pawl an sim.\nCun hleiah, “Mahte that aw” ti khalih ko nawnlo ding tiang ih an duh thu tla an sim. Tuikum September 19 ah canganthiam Kathleen McKenna cun Rebecca Zahau a thih dan a rinhlel thu cabu in a ngan tum thu a rak sim cia.\nAn unau thum ten…\nRebecca Zahau unau sungkhat pawl cun amahte a that aw lo timi an zumnak a reh thei lo. Rebecca Zahau hin a nunnak hi a ngaithupi ih sunglawizetin a nunak pumhlum a hmang ve a si. Cun, Pathian duhdawtu le sungkua unau duhdawttu a si tiah Rebecca Zahau unu cun amahte a thatawk ding a zumlo thu an sim.\nCuhleiah, a naunu khal cun “Becky hi a awkaw that lo, thahmi a si” tiah a sim ve. Rebecca Zahau rak zirhtu pakhat khal cun Rebecca Zahau hi milungawi thei le aipuang pawl a si tiah amahte a thahawk a zumlo thu a sim ve. Cun, Rebecca Zahau hi “Pathian zumtu, mahte thataw hi sual asi” timi thukeng ih zumtu pakhat a si.\nNikum September 7 ah Rebecca Zahau hrang website JusticeForRebecca.org rak tuah a si. Cutin, September thotho ah a thihnak thuhla cu tharthohsal a si. A website tla cu mipi zingzawi ding ih dilnak men si nawnlo in thuhla thar ngannak ah an thleng cih. September 20, ah Jonah Shacknai cun California Attorney General Kamala Harris hnenah Rebecca thihnak thu thlirsalnak nei dingah a dil kir, asinan a kuthnuai chief assistant attorney general Dana Gillette cun an zoh kir tum lo thu a rak kuat sal. Sikhalsehla September 30 ah Rebecca tei sung cun NBC Today lang in, state Attorney General’s office pawlin an zingzawi ding thu an sim ve.\nA langdaan le a sulhnu zoh tikah mate thataw asi lo tiih authawm a tam\nZahau tei sung cun an sungkua aiawh thurelsaktu dingah Anne Bremner an ruai. Anne Bremner cun, Rebecca Zahau amahte a thataw lo timi a zumnak thawn “Santhuanthu khalah hivekih minu mahte thataw thei an um ding loih tu hi a hmaisabiknak a si ding…a langdan vek asile zumtheih lo thil a si” tiah a sim. Rebecca Zahau ih tlangval khal cun a thih hnu zarh khat ah Sitrick and Company pawl ruai in an thuhla buai thawidai lohli dingah a cangvai ve.\nA kawppi pa thawn\nTui A thuhla Buainak:\nRebecca Zahau cu amahte thataw a si thei hrimhrim lo timi, zingzawipawlih hmuhsuah daan a si. A langdaan le a sulhnu zoh tikah mate thataw asi lo tiih authawm a tam. Asinan, zo in a that, ziangtin an that timi theihfiang a theih lo. Hivek thuhla zingzawi ih cabu 30 lenglo suahtu pawl khal luzing mangbangin an um.\nRebecca Zahau thihnak kiang ih cangan “She saved him Can you save her” Amahnu in amahpa a run, amahnu na run thei maw? Timi hin zingzawitupawl a mangbang terzet ih a ca taanmi ih sullam an theithei lo in tutiang an um.\nA tlangvalpa ih fapa Max tluk bahnak hi amahte tlubah siloin an that thotho tiin a hringtu nu Dina cun a sim ih himi thihnak ah thu ah Rebecca Zahau a tel ve tiah a puh. Culo khal an tel ding ih a zum thu Dina cun a tarlang.\nRebecca Zahau case hi zingzawitupawl in an theihtheilo ruangah mangbangin an daithlang tum ṭheu, asinan, Rebecca Zahau tei sungkua lam tharthawhnak thawn a thuhla hi tinung sal ringring a siih, khat lei ah a tlangvalpa cun a thuhla dai dingah a duh ve.\non December 18, 2012 at 1:49 pm\nRebecca Zahau , a lai hmin hi Hniang sin mawi’ a si in ka thei, ka theih sual lo le\non December 20, 2012 at 4:51 am\nNgeih chia te in.\non May 30, 2013 at 1:41 am\nHaha….haha..Rebecca zahau, ka lungawi.\nMuan te says:\non June 4, 2013 at 1:45 am\nVahai ziangah so na lungawi naak san? Sim hnik……Na Ttong dan veekin na parah a thleng leh ding Ziangmi duh in na Ttong tihcu ka theilo naan, Vancung Pathian in a thei hokhaw……….